text:
>> Diyosezi
>> Imishinga
DIYOSEZI GATOLIKA YA BYUMBA MU RUGAMBA RWO GUHASHYA AMAKIMBIRANE MU NGO
DIYOSEZI YA BYUMBA YIMIRIJE IMBERE UBUSUGIRE BW’INGO
Ku itariki ya 7/06/2018, nibwo Diyosezi Gatolika ya Byumba ku bufatanye n’ikigo cy’igihugu gishinzwe imiyoborere (Rwanda Governance Board: RGB), yatangije ku mugaragaro icyumweru cyo kuzirakana ku busugire bw’ingo cyatangiye ku itariki 7/06/2018 kugeza 13/06/2018 ku nsanganyamtsiko igira iti: “Umutekano mu muryango ni umusingi w’imibereho myiza n’iterambere rirambye”. Ibirori by’uyu munsi byabimburiwe n’igitambo cya Missa cyayobowe na Nyiricyubahiro Musenyeri Seriviliyani NZAKAMWITA, Umushumba wa Diyosezi Gatolika ya Byumba, bibera muri Paruwasi ya Rushaki ikoreramo umushinga witwa: “Imiryango y’Amahoro mu gukumira no kurwanya ihohotera ribera mu ngo n’irishingiye ku gitsina”.
Mu ntangiriro y’igitambo cya Missa, Padiri Walter UKURIKIYIMFURA, uyobora Paruwasi ya Rushaki, yahaye ikaze abitabiriye umunsi mukuru by’umwihariko aha ikaze abasaseridoti bose bari bahari n’abandi bayobozi batandukanye bo mu nzego za Leta ndetse n’inshuti n’abavandimwe bavuka muri iyi Paruwasi. Padiri Mukuru yashimiye cyane ubuyobozi bwa Diyosezi Gatolika ya Byumba budahwema gusigasira ubusugire bw’ingo kugira ngo amahoro aganze mu muryango nyarwanda. By’umwihariko, Padiri Walter UKURIKIYIMFURA yashimiye Komisiyo ya Diyosezi y’ubutabera n’amahoro yatoranyije Paruwasi ya Rushaki kugira ngo ihakorere umushinga mwiza wo gufasha imiryango 75 ibanye mu makimbirane y’urudaca kugira ngo yongere ibane mu mutuzo no mu mahoro.
Mu nyigisho y’Umwepiskopi wa Diyosezi Gatolika ya Byumba, Musenyeri Seriviliyani NZAKAMWITA yasobanuye ijambo ry’Imana riri mu gitabo cy’intangiriro aho Adamu na Eva birukanwe mu busitani bamaze gukora icyaha. Musenyeri yabwiye abari aho ko isi dutuye yajemo kidobya. Iyo kidobya ikaba yaratangiye ubwo Adamu na Eva basuzuguraga Imana bakarya ku giti yari yababujije.
Umushumba wa Diyosezi ya Byumba yavuze ko imibiri twambaye ihora itwoshya tugakora ibidakwiriye. Yagaragaje kandi ko uwo twita mugenzi wacu aba ashobora na we kutubera ikigusha, akadushuka akaduteranya n’Imana. Ati rero: nimureke Imana ibigaruriye, niyo izabasubiza igorora, muri paradizo, Musenyeri yabwiye abakristu ba Rushaki ati: Twaje kubereka ko Imana ibashakaho ubufasha, mufashe Imana kunga, mwese mube abunzi. Muharanire ubwiyunge. Kwiyunga ni wo muti kugira ngo tubane neza aho turi hose. Imana yiyunze n’abantu, ishaka ko nabo bayiyungaho kandi bakiyunga ubwabo. By’umwihariko, Umushumba wa Diyosezi ya Byumba yasabye abitabiriye ibi birori kwita cyane ku muco wo gutanga no gusaba imbabazi kuko ari isoko y’ubwiyunge nyabwo.
Nyuma y’igitambo cya Missa cyatangiwemo n’amasakaramentu ya Batisimu n’ugushyingirwa ku miryango ine (4) yunze ubumwe, hakurikiyeho ibirori by’akataraboneka. Nk’uko byasobanuwe n’umuhuzabikorwa w’uyu mushinga Madamu MUKADEPITE Joséphine, mu miryango igera kuri 75 yari yatoranyijwe kubera kubana mu makimbirane y’urudaca, igera kuri 65 ni ukuvuga 87% y’imiryango yose kuri ubu ibanye mu mahoro. Ikindi ni uko, intego y’uyu mushinga yari ukugera nibura kuri 70 % by’imiryango yongera kubana mu mutuzo. Bityo rero, umuhuzabikorwa w’umushinga akaba yaravuze ko bishimishije kuko umubare wariyongereye ndetse hakaba hari n’icyizere ko n’indi miryango ishobora kuziyunga mu minsi iri imbere.
Mu ijambo rya Padiri MUDACYAHWA Yohani Damaseni, Perezida wa Komisiyo ya Diyosezi y’ubutabera n’amahoro, yagize ati: ibibazo by’amakimbirane mu miryango yacu, ni byo ntandaro y’ubukene n’amacakubiri atuma abantu b’ibihe byose bahora bakimbirana kandi iyo bidakosowe havamo impfu mu miryango, kwikunda, gucuranwa, gusebanya, inzangano n’amatiku hatabuzemo n’urupfu. Yashimiye byimazeyo urwego rw’igihugu rushinzwe imiyoborere (RGB) ku bufatanye na Minisiteri y’uburinganire n’iterambere ry’umuryango (MIGEPROF) ku nkunga yahawe Komisiyo ya Diyosezi y’ubutabera n’amahoro mu mushinga “Imiryango y’Amahoro igamije gukumira no kurwanya ihohotera ribera mu ngo” kandi umusaruro w’uyu mushinga ukaba ushimishije.
Mu ijambo ry’umuyobozi w’akarere ka Gicumbi, Bwana KAMILI Athanase yavuze ko yashimishijwe cyane no kuba yarasanze i Rushaki bavuga ibisubizo kuko aho yari avuye muri icyo gitondo, hari ibibazo bikomeye mu murenge wa Cyumba aho uyu muyobozi yifatanyije n’abandi bayobozi bo mu zindi nzego mu gikorwa cyo gutwika ibiyobyabwenge bitandukanye harimo na kanyanga.
Umuyobozi w’akarere yashimiye Diyosezi ya Byumba aho Komisiyo yayo y’ubutabera n’amahoro yemeye gufata izi nshingano zo kwegera abaturage kugira ngo basohoke mu makimbirane. Yashimiye kandi abakristu ba Paruwasi ya Rushaki bakiriye neza uyu mushinga kandi yizeza abari aho inkunga y’ubufatanye n’akarere mu iterambere ryabo.
Kuri Bwana Prof. SHYAKA Anastase, umuyobozi mukuru w’ikigo gishinzwe imiyoborere, yabanje gushimira abitabiriye ibirori bose, ashimira by’umwihariko imiryango yiyunze igatera intambwe ishimishije, igasohoka mu makimbirane. Gusa yasabye iyi miryango kutirara, ikazasubira inyuma kuko ibyiza biri imbere. Ati: amahoro n’umutekano mubikomereho.
Prof. SHYAKA Anastase yerekanye ko hari inkingi eshatu zifatiye runini igihugu. Muri izo nkingi harimo ko ubuyobozi ku nzego zose bubereyeho abaturage. Buri rwego rw’ubuyobozi ubwo ari bwo bwose bugomba gushingira ku nyungu z’umuturage. Inkingi ya kabiri ni abaturage ubwabo. Abaturage beza bakwiye kugira indangagaciro kandi bagafatanya na Leta mu iterambere ryabo. Inkingi ya gatatu ni abafatanyabikorwa barimo n’amadini kuko bongerera Leta imbaraga mu kuzamura imibereho myiza yabo. Ni muri urwo rwego, umuyobozi mukuru w’ikigo gishinzwe imiyoborere yashimiye Diyosezi Gatolika ya Byumba yakoze akazi gakomeye mu gikorwa cyo kubanisha mu mahoro imiryango yari ishyamiranye. Yashoje avuga ko izi nkingi uko ari eshatu (3), abanyarwanda babashije kuzitaho u Rwanda rwatemba amata n’ubuki.
Ibirori by’uwo munsi byashojwe n’ijambo rya Nyiricyubahiro Musenyeri Seriviliyani NZAKAMWITA, umushumba wa Diyosezi Gatolika ya Byumba aho yashimiye ababyitabiriye bose abaha n’umugisha wa gishumba kugira ngo ubaherekeye mu mahoro.
Iyi nkuru yateguwe na:
HAKIZIMANA Innocent
Diyosezi ya BYUMBA
Byanditswe : 2018-06-20 09:15:54
Uwabitangaje : Diocese Byumba


c: text/html

text:
Aba banyeshuri bagiye guhagararira u Rwanda nyuma yo gutsinda bagenzi babo mu marushanwa yo kuvuga inyuguti zigize amagambo y’Icyongereza n’Ikinyarwanda amaze iminsi abera mu bigo by’amashuri hirya no hino mu gihugu.
Ayo marushanwa azwi nka ’Spelling bee competition’ yateguwe n’Umuryango Brain Teasers Rwanda ufatanyije na Minisiteri y’Uburezi.
Muri ayo marushanwa, abana bahabwaga amagambo y’Icyongereza cyangwa Ikinyarwanda bitewe n’ururimi baje guhatanamo, bakavuga inyuguti ziyagize mu gihe gito baba bahawe.
Umuyobozi wa Brain Teasers Rwanda, Richard Kaweesi yavuze ko amarushanwa nk’aya afasha abanyeshuri kwiyungura ubumenyi mu rurimi kandi bigatuma bigirira icyizere mu ruhame.
Yagize ati “Ibi bintu bifasha cyane abanyeshuri kubera ko biteza ururimi imbere, bikabongerera inyunguramagambo. Bituma umwana yigirira icyizere, akagira ubundi bumenyi butandukanye.”
Umwe mu barimu bategura ibibazo byo mu rurimi rw’Ikinyarwanda muri aya marushanwa, Jean Pierre Twiringiyimana, yavuze ko binafasha abana kuvuga neza indimi batazivangavanga.
Ati “Intego yacu ni ukugira ngo batinyuke kuvuga ururimi yaba ari Icyongereza cyangwa Ikinyarwanda ariko batabivanga. Bizarushaho guteza imbere abana mu mivugire y’Ikinyarwanda n’izindi ndimi batabivanga.”
Butera Manzi Oreste wiga muri Riviera High School, nyuma yo kwitabira aya marushanwa agahiganwa na bagenzi be mu Rwanda, yavuze ko byatumye yigirira icyizere cyo kuvuga mu ruhame.
Yagize ati “Nigiriye icyizere kubera ko hari hari abantu benshi, amashuri menshi, bisaba ko wigirira icyizere kugira ngo ubashe kuvuga inyuguti zigize ijambo wahawe. Abantu benshi banga ibi byo gusoma amagambo bakeka ko ari iby’abantu biga cyane ariko nkanjye nabonye binejeje.”
Aya marushanwa yabereye mu ntara zose zigize igihugu. Mu barushanyijwe mu rurimi rw’Ikinyarwanda hahembwe batanu ba mbere bo mu mashuri abanza na batanu ba mbere mu mashuri yisumbuye. Ni nako byagenze mu barushanyijwe mu rurimi rw’Icyongereza.
Abahize abandi mu Rwanda bagiye kujya ku rwego mpuzamahanga
Amarushanwa mpuzamahanga azitabirwa na batanu barushije abandi mu rurimi rw’Icyongereza mu mashuri abanza barimo Karire Nora wiga muri Espoir de l’Avenir, Niyonzima Jean de Dieu wiga muri Educational Institute for the Blind, Uzarama Aline wiga muri Orpcare, Gihozo Murekatete Anne wiga muri Ahazaza Independent School na Nduwingoma Marie Ange wiga muri Ecole Notre dame des Anges.
Mu yisumbuye hazagenda Musenga Marisa wiga kuri King David Academy, Uwera Marie Jeanne na Donatha Mukashyaka biga kuri Rafiki International School, Umurerwa Kalisa Tania wiga kuri Maranyundo Girls’ School na Adhija Jagan wiga kuri Green Hills Academy.
Muri Nzeli uyu mwaka, bazitabira amarushanwa yo kuvuga inyuguti zigize amagambo (African Spelling bee Competition) azabera i Mbombasa muri Kenya naho mu Ugushyingo 2018 bitabire amarushanwa mpuzamahanga azabera i Dubai muri Leta Zunze Ubumwe z’Abarabu (Intercontinental Spelling bee Competition).
Aya marushanwa yatangijwe mu Rwanda mu mwaka wa 2015.

robotstxt: allowed

filter: keep


text:
Ku ndimi zirenga ibihumbi 6,700 zivugwa ku isi, kimwe cya kabiri kuri ubu zifite ibibazo birimo no kuba zazimira burundu bitarenze ku mpera z’iki kinyejana. UNESCO itangaza ko buri byumweru bibiri ururimi nibura rumwe ruzimira ku isi, ahanini kuzimira k’ururimi biterwa n’uko umuntu ukuze ari nawe uba asigaye mu bavugaga urwo rurimi aba yitabye Imana akajyana n’urwo rurimi atarusigiye abakiri bato.
Gupfa kw’abo bantu baba bakuze ari bo bonyine bari basigaranye ururimi, bishyira urwo rurimi mu zifite ibibazo byo kuba zazimira burundu. Kuri ubu abahanga mu by’indimi bemeza ko 85% by’indimi zose ku isi zisigaranye abantu batagera ku bihumbi ijana bazivuga.
Ese ni ukubera iki kugumana ururimi gakondo ari ingenzi?
Ubundi ururimi ni kimwe mu bintu bigaragaza umuco w’igihugu rukanakomeza ubusabane hagati y’abaturage bacyo! Dore indimi z’uduce dutandukanye ku isi zazimiye kuri ubu zikaba zitakivugwa cyangwa zivugwa n’abantu bacye cyane nabwo bakuze gusa:
Ururimi rwa Amharic rw’abaturage bo muri Israel:
N’ubwo rutari ku rutonde rwa UNESCO mu ndimi zazimiye burundu, ururimi rwa Amharic rushobora kuzimira burundu mu baturage b’abayahudi bo muri Ethiopia baturutse muri Israel mu kinyejana cya 20. Aba baturage b’abayahudi batuye mu gace kabo bonyine muri Ethiopia bakaba batajya bahura n’abandi bayahudi kuva mu mwaka w’1860. Israel yemeye aba bantu nk’abaturage bayo mu mwaka w’1975, batangira kwemererwa kujya muri Israel. Bakiri muri Ethiopia,bajyaga bavuga indimi za Cushite na Agaw ariko nyuma bavuga ururimi rwa Tiginya. Aho batangiye guhungukira muri Israel batangira kujya bavuga ururimi rw’igiheburayo, bityo ururimi rwabo gakondo rwa Amharic batangira kujya barwibagirwa.
Indimi za gakondo z’u Bushinwa:
Abahanga mu by’indimi bemeza ko ku isi hari indimi zigera kuri 200 zivugwa mu bihugu bituwe cyane, UNESCO ikemeza ko kugeza ku mpera z’iki kinyejana izigera kuri kimwe cya kabiri cyazo zizaba zitakivugwa. Muri izo nzimi hari mo indimi zivugwa n’abaturage bo mu bushinwa mu bice by’amajyepfo y’uburasirazuba ku mupaka wa Myanmar na Thailand. Izi ndimi zirimo ururimi rwa Chintaw rusigaranye abantu batageze kuri 30 baruvuga, Laji rusigaranye abantu batageze kuri 250 baruvuga nk’uko UNESCO ibitangaza. Indimi zo mu bice by’amajyaruguru y’ubushinwa nazo zigeze habi hari mo n’ururimi rwa Manchur.
Kuri ubu umuryango ushinzwe kwita ku ndimi zazimiye uri gukora ibishoboka byose ngo wegeranye ibirango n’amagambo amwe n’amwe yo mu ndimi za Zijun Samadu na Tibeto-Surman nazo zamaze kuzimira mu bushinwa. Indimi zavugwaga n’abantu bari batuye ubutayu bwa Tibet nazo ziri kugenda zizimira kuva ubushinwa bwakwigarurira agace bukirukana mo abari bahatuye rwagati mu kinyejana cya 20.
Indimi gakondo za Afurika:
Muri Afurika habarurwa indimi zigera ku gihumbi Magana atanu, aho abantu batagera ku 5,000 aribo basigaye bavuga kimwe cya kane cy’izo ndimi. Indimi nyinshi za gakondo za Afurika ziri kugenda zizimira Bitewe n’uko hari kuza iterambere ritegeka abaturage gakondo gukoresha indimi zizana n’iryo terambere.
Umuryango ushinzwe kurengera indimi zazimiye uri gushora amafaranga menshi mu gace ka Suba muri Kenya kugira ngo barebe ko nibura bakomeza ururimi gakondo rwa Olusuba narwo rugenda ruzimira. Izindi nddimi gakondo zo muri Afurika zazimiye hari mo ururimi rwa Kaande rwakoreshwaga n’abaturage bo muri Gabon, Aminere rw’abaturage ba Ghana, na Kung rwakoreshwaga n’abaturage bo mu butayu bwa Kalahari.
Indimi gakondo zo mu burusiya no mu butayu bwa Siberiya:
Ubushyamirane bwa politiki bwagiye bwibasira agace ka Siberiya bwagize uruhare mu izimira ry’ururimi rwa Os rwakoreshwaga muri aka gace. Leta y’ubumwe bw’abasoviyeti yakuye abaturage bavugaga uru rurimi rwa Os kuri liste y’abantu bafite ubwoko bwihariye mu mwaka w’1959, kugeza mu mwaka w’1999 ubwo Leta yari yongeye kubemera nk’ubwoko.
Muri icyo gihe, abantu batangiye kureka urwo rurimi. Kuri ubu ikigo gishinzwe ururimi mu burusiya kiri gukusanya amagambo amwe n’amwe yo muri urwo rurimi abasigaye baruvuga batarapfa. UNESCO yashyize indimi zigera kuri 300 zo mu burusiya ku rutonde rw’indimi zazimiye hari mo nk’inshoberamahanga zo mu rurimi rwa Tatar, Karel zavugwaga cyane cyane n’abantu baturiye Finland na Pologne.
Indimi gakondo zo mu birwa biherereye mu Nyanja ya pasifika:
Indimi gakondo zibarirwa mu majana zo mu birwa biherereye mu Nyanja ya pasifika kuri ubu zarazimiye ahanini bitewe n’uko ibyo bihugu byakoronijwe n’ibihugu bikomeye bityo abaturage byabyo bakibagirwa indimi zabo bagakoresha iz’abakoroni. Mu birwa bya Papua New Guinea, indimi zigera ku 196 mu ndimi 850 gakondo, zarazimiye nk’uko UNESCO ibitangaza. Kuri ubu abantu bagera kuri 49 nibo bonyine basigaye bavuga ururimi rwa Tench. Mu birwa bya Philippines, indimi zigera kuri 15 zamaze kuzimira burundu.
Muri Leta Zunze Ubumwe za Amerika, abantu batarenze 1,000 nibo bonyine bakivuga indimi gakondo zo mu birwa bya Hawaii, indimi zo mu birwa bya Solomon zigera kuri 15 nazo zamaze kuzimira burundu. Mu mwaka w’1987, mu birwa bya New Zealand bashyize ho komisiyo yo kugarura ururimi rwa Maori bagamije kurugarura mu ndimi zivugwa mu gihugu none kuri ubu ni ururimi rwemewe muri leta ndetse kuri ubu rukoreshwa mu bucamanza.
Indimi gakondo zo mu buyapani:
Ururimi rwa Ainu rukaba rwari ururimi gakondo rw’ikirwa cya Hokkaido kimwe mu birwa bigize igihugu cy’ubuyapani rwarazimiye burundu. Abantu bo mu bwoko bwa Ainu, nibo bari bafite ururimi gakondo barashize bose mu myaka 300 ishize bitewe n’uko leta itabemeraga. Leta y’ubuyapani icyo gihe yabategetse ko bagomba kuvuga ururimi rw’ikiyapani. N’ubwo kuri ubu habarurwa aba Ainu 10,000 basigaye, ururimi gakondo rwabo ruvugwa n’abantu babarirwa hagati ya 15 na 40 bonyine. Uretse uru rurimi, UNESCO yashyize ku rutonde izindi ndimi zigera kuri 7 mu buyapani zazimiye harimo n’ururimi rwa Okinawa na Yaeyama.
Indimi gakondo zo mu buhinde:
N’ubwo ururimi rwa Hindi ari rwo rurimi rwa mbere rwemewe mu buhinde n’icyongereza kikaba ururimi rwa 2, abahinde barenga miliyari 2 bavuga izindi ndimi gakondo. Izo ndimi gakondo ziri kugenda zizimira bitewe n’uko abana mu mashuri bategekwa gukoresha ururimi rwa Hindi n’icyongereza gusa. UNESCO ibara indimi zigera ku 196 zazimiye burundu mu buhinde. Indimi nka Sora, Sirmaudi, Ruga, n’izindi ndimi gakondo ziri ku rutonde rw’izindi zigenda zizimira mu gihugu cy’ubuhinde.
Indimi gakondo z’I Burayi:
Iterambere mu by’ubukungu ry’ikinyejana cya 20 n’icya 21 ryakijije ururimi gakondo rwa Ireland kuzimira. Iri zimira ryari rigiye guterwa n’uko abaturage ba Ireland bari batangiye gukoresha icyongereza bitewe n’uko abategekaga Ireland bari abongereza gusa. Kuva Ireland yaba agace k’ubucuruzi n’ubukerarugendo, abaturage bayo batangiye kugaruka ku rurimi gakondo ariko nanone uru rurimi ruracyari kure kuko mu mashuri ruracyafite umwanya muto.
Indimi nka Basque rwo mu majyaruguru ya Espagne no mu majyepfo y’ubufaransa narwo ruracyarwana no kutazimira ariko ruri kure kuko UNESCO irufata nk’ururimi rwazimiye. Indimi nka Saami rwo muri Scandinavia, Vilamovia rwo mu gace ka Vilamowice gaherereye mu majyepfo ya Pologne nazo ziragenda zizimira kuko zisigaranye abazivuga batarenze 70 nabo bari mu za bukuru.
Indimi gakondo zo muri Amerika y’epfo:
Mu gihugu cya Brazil, abaturage gakondo baho babarirwa kuri 0.2% by’abatuye igihugu bakaba bavuga indimi zigera ku 170 gakondo ariko zose zikaba zigenda zizimira. Izindi ndimi gakondo z’abaturage ba Amerika y’epfo nka Ache rw’abaturage ba Paraguay, na Leo rusigaranye abantu bagera kuri 20 baruvuga gusa mu gihugu cya Bolivia ziri kuzimira.
Indimi gakondo zo muri Amerika ya ruguru:
UNESCO kuri ubu ibara indimi zigera ku 115 muri Leta zunze ubumwe za Amerika zazimiye kuva mu gihe cy’ubukoroni bw’abanyaburayi. 53 muri izo ndimi zazimiye hagati mu kinyejana cya 20. Izimira ry’izi ndimi ryatewe n’uko abanyeshuri mu mashuri bahanwaga iyo babaga bavuze indimi gakondo zabo. Indimi zizimira muri Leta zunze ubumwe za Amerika harimo nka Arapaho rusigaranye abantu batarenze 1000 baruvuga, kandi bose batuye muri leta ya Wyoming, ururimi rwa Yuchi rwo muri Oklahoma, narwo ruragenda ruzimira kuko rusigaranye abantu batarenze 5 baruvuga.
Mu gihugu cya Canada, indimi zigera kuri 88 zamaze kuzimira hari mo ururimi rwa Lakota na Oneida. Indimi zirenga 140 zarazimiye mu gihugu cya Mexique n’ibindi bihugu bya Amerika yo hagati, hari mo Ixil rusigaranye abantu 60 bonyine baruvuga muri Guatemala n’amajyepfo ya Mexique, Kickapoo rusigaranye abantu batarenze 150 baruvuga muri Mexique no muri Leta zunze ubumwe za Amerika.
Tubibutse ko kugira ngo ururimi ruzimire ari uko ruba rutakivugwa cyangwa se rusigaranye abantu bacye cyane baruvuga kandi bigaragara ko nta kizere ko abana bato bakomeza kurukoresha! Ururimi rugamba kurindwa kuko ni kimwe mu bintu biranga umuco w’igihugu kandi rugatuma abagituye basabana kuko baba babasha kumvikana!


text:
Mu turere twa Muhanga na Ruhango haracyagaragara abaturage badafite amazi meza hafi y’aho batuye, bigatuma bavoma kure ndetse n’ayo bavomye akaba atari meza.
Umuyobozi muri BDF ushinzwe amategeko no gukurikirana imishinga wari uhagarariye umuyobozi mukuru mu muhango wo gutaha ibyo bikorwa byafunguwe kuri uyu wa 1 Ukuboza 2017, Umugwaneza Monique, yavuze ko biri muri gahunda icyo kigo gifite cyo guteza abaturage imbere nta wusigaye inyuma kandi gihereye ku buzima bwabo.
Ubundi BDF icyo dushinzwe ni ugushyigikira imishinga y’iterambere,umuturage tukamufasha kuva mu bwigunge, no kuva mu bukene ariko ntabwo ushobora gushyigikira imishinga mito n’iciriritse mu bantu badafite ubuzima buzima, murabizi amazi ni ubuzima, tukaba twaratekereje tuti ‘aba bantu tubahaye amazi bakagira ubuzima bwiza byatuma bahaguruka bagakora bafite ubuzima natwe tukabona kubafasha muri BDF.”
Yavuze ko usibye kuba babahaye amazi basanzwe banakorana n’akarere ka Ruhango na Muhanga mu gufasha abafite imishinga, bakaba ngo bitegura no gukomeza kugeza ibindi bikorwa no mu yindi mirenge.
Umuyobozi w’akarere ka Ruhango, Mbabazi F. Xavier, yashimiye BDF ku nkunga iteye akarere, avuga ko kugeza ubu abaturage bafite amazi bageze kuri 80% kandi byari biteganyijwe ko uyu mwaka urangira abaturage 100% bagomba kuba bose bafite amazi meza.
Yagize ati “ Igikorwa BDF idukore ni cyiza cyane kuko akarere kacu ni kamwe mu tutaragira amazi ahagije ku baturage bitewe no kuba nta masoko ahagije ahari, kuba badufashije kugeza amazi hano ku baturage bo mu Kagari ka Rwoga, ni igikorwa gitumye twongera umubare w’abaturage bafite amazi meza mu karere kacu.”
Amazi ahabwa abaturage bo mu Karere ka Ruhango aturuka ku ruganda rw’amazi rwa Mpanga ruri mu Karere ka Nyanza ariko na yo akagarukira mu Mujyi wa Ruhango gusa.
Abaturage bahawe amazi bashimye icyo gikorwa cyakozwe na BDF bavuga ko baruhutse kumanuka imisozi bajya gushaka amazi, ndetse bavuga ko n’abana babo batazongera gukererwa ishuri cyangwa ngo babe bakomereka bagiye gushaka amazi ku mugezi kuko ngo habaga ari habi kandi hari abantu benshi.
Uwizeye Jacqueline yagize ati “ Turishimye kuba tubonye amazi hafi tuyabonye tuyashaka kuko umuntu yajyaga gufura nk’umwenda w’umweru ugasanga urahindanye kubera amazi mabi, n’iyo wahinguraga ufite inyota waburaga icyo unjywa mu gihe wabaga utarateka ayo ufite, turabyishimiye cyane rwose sinzi uko nabivuga.”
Amazi yatanzwe azafasha ingo z’abaturage basaga 300 batuye muri iyo mirenge, abayobozi bitabiriye gufungura ku mugaragaro ayo mazi basabye abaturage kurushaho kuyafata neza no kuyabungabunga, kumva ko ari ayabo no kuyarinda ko ibikoresho biyubatse byakwangirika.


text:
KANDA HANO UREBE VIDEO
Abagore ni kimwe mubiremwa bifite umutima uca bugufi imana yaremye kandi mu mikurire yabo (abagore) ntibakunda ubatera ubwoba cyangwa ngo abuke inabi kuko ni abanyamahoro uko uko abagabo babatwara niko bagenda niyo mpamvu makuruki.rw hari amagambo twabakusanyirije ushobora kuba wakwifashisha uganiriza umukunzi wawe akabaho yishimuye itaka ryose.
amwe muri ayo magambo ni:
1.Ntakiza nko kugira umugore mwiza nkawe.
2. Urimwiza
3. Ndagukunda by’iteka
4. Iyo umukunzi wajye aza kuba ikiyaga,nta butaka bwari kuzabaho.
5 iyo uza kuba inyenyeri imurika nijoro,hari kubaho urumuri gusa kandi.
6. Iyo usetse mba numva utarekera
7. Umutima wanjye naweguriye wowe.
Ntidukwiye kujya turangwa n’amakimbirane mu ngo zacu mugihe hari ingingo nyinshi twaganiraho amahoro agahinda nk’uko makuruki.rw twabyiyemeye tuzahora ku isonga mukububakira ingo zizira induru binyuze mu masomo tubaha.
Muhimpundu Chantal


text:
Ubu amashuri makuru ya leta yose yahurijwe muri Kaminuza imwe y’u Rwanda, igizwe n’amakoleji atandatu. Kwandika ibitabo hari aho bikiri, gusa hari n’aho umunyeshuri asabwa gukora ibigendanye n’ibyo yize gusa agahabwa amanota.
Urugero nk’abiga Itangazamakuru, hari ubwo basabwa gukora ikiganiro kigufi cyangwa filimi nto mbarankuru (documentaire) ubundi bagahabwa amanota.
Kubisobanurira inzobere aribyo bizwi nko ‘kudefanda’ ntibikibaho, n’iyo hari abanditse ibitabo babishyikiriza ababigisha bakazabona babaha amanota.
Iki kibazo cyagarutsweho n’abadepite bagize Komisiyo y’Uburezi, Ikoranabuhanga, Umuco n’Urubyiruko kuri uyu wa Gatanu tariki ya 16 Gashyantare 2018, ubwo baganiraga na Minisitiri w’Uburezi, Dr Eugène Mutimura.
Depite Marie Claire Uwamama yavuze ko atumva impamvu kudefanda byakuweho muri Kaminuza y’u Rwanda, nyamara mu mashuri makuru yigenga ho bikiriho.
Yanavuze ko bitumvikana uburyo abanyeshuri basigaye bandika igitabo kimwe ari babiri kandi ubumenyi bwabo butangana.
Yagize ati “Iyo urangije ya myaka itatu cyangwa ine hari uburyo wakagombye ‘kudefanda’ bwa bumenyi wahawe. Amakuru dufite ubu muri Kaminuza ni uko abantu bandika igitabo bafatanyije, ntibadefande. Aho bitandukaniye no mu mashuri makuru yigenga, nabo barafatanya ariko bo bakadefanda […] ntabwo twumva impamvu byahindutse.”
Minisitiri Mutimura yavuze ko nyuma yo gushyiraho politiki yo kwigisha ubumenyi ngiro, byanagaragaye ko abanyeshuri bagomba guhabwa umwanya munini kugira ngo ibyo biga babishyire mu ngiro koko.
Yavuze ko mbere amasomo yigishwaga muri Kaminuza, 60 % yayo yabaga ari mu mvugo gushyira ibyo bize mu ngiro bigahabwa 40%.
Gukora igitabo, Minisitiri avuga ko byari bimwe mu bigize ayo masomo mvugo basabye ko bigabanyirizwa umwanya.
Ati “Amashuri menshi ya Leta, kubera politiki isaba ko amashuri menshi n’abanyeshuri benshi biga ubumenyi n’ikoranabuhanga, amenshi usanga ashaka kugira ngo abanyeshuri bihugure igihe kirekire mu bumenyi ngiro. Bavuga ko kugira ngo abanyeshuri babone umwanya mwinshi wo gushyira ibyo bize mu ngiro, bakwiye gufata 10% by’igihe cyo kwiga bakora igitabo kuko mu myaka ine ya mbere icyo baba bagamije ni ukugira ngo bihugure ibijyanye no gukora ubushakshatsi , si ubushakashatsi bwimbitse baba bagomba gukora.”
Minisitiri yavuze ko gukora ubushakashatsi mu kwandika igitabo bishyirwamo ingufu mu cyiciro cya gatatu cya Kaminuza, kuko ikiba gikenewe mu byiciro byo hasi ari ubumenyi ngiro.
Ati “Byagaragaye ko iyo wahaye umwanya munini umunyeshuri ku gitabo cye, agira umwanya muke wo kujya kwiga amasomo akenewe y’ubumenyi ngiro kandi ariyo azamufasha kugira ngo agire ibyo amenya bikomeye, ejo n’ejo bundi ajye ku isoko ry’umurimo.”
Mutimura yakomeje abwira abadepite ko amafaranga abanyeshuri bahabwaga ngo bajye gukora igitabo, basanze ari menshi ugeraranyije n’agenda ku munyeshuri wagiye gushyira ibyo yize mu ngiro.
Ati “Hari aho byagaragaye ko iyo abanyeshuri ubahaye amafaranga yo gukora igitabo, wasangaga agiye kuri icyo gitabo ari menshi cyane ugereranyje n’amafaranga agenda mu kubafasha mu gushyira ibyo bize mu ngiro. Aho niho byagiye bihindukira bavuga bati ‘kuki dutashyira imbaraga mu kwiga ubumenyi ngiro aho gushyira imbaraga mu gukora igitabo’ ?”
Umwarimu muri Kaminuza y’u Rwanda, Koleji y’ubugeni n’Ubumenyi Rusange wigisha mu ishami ry’Itangazamakuru n’Itumanaho; Paul Mbaraga, yabwiye IGIHE ko gukuraho kudefanda byasubije inyuma agaciro k’ubushakashatsi.
Yavuze ko kuri ubu bigoye kumenya niba koko igitabo umunyeshuri yanditse ari icye kuko nta mwanya wo kumusuzuma uhari.
Yagize ati “Byasubije inyuma agaciro k’ubushakshatsi ku banyeshuri nta n’ubwo tubona icyo babikoreye. Nifuzaga ko byasubizwaho rwose. Ubu abanyeshuri baragenda bakandikisha ibitabo mu magereza […] hanyuma bakaza bagashyiraho amazina yabo.”
Mbaraga yavuze ko umunyeshuri wa Kaminuza ibyo yanditse abigaragariza mu kudefanda. Ati “Umunyeshuri udashoboye kudefanda igitabo cye se ariho agaragariza ko yumvise Kaminuza icyo ari cyo, ko yumvise ubushakashatsi icyo ari cyo, ibindi yabyerekanira he?”
Kuri ubu amafaranga yahabwaga umunyeshuri mu gukora ubushakashatsi yakuweho ndetse n’agahimbazamusyi umwarimu yagenerwaga kugira ngo asome igitabo cy’uwo yigishije kavuyeho.


text:
Umurenge wa Mageragere waributse ununamira abatutsi bishwe muri jenoside 1994
Kwibuka jenoside yakorewe abatutsi 1994:Guha icyubahiro abishwe bazira iremwa batihaye.Umurenge wa Mageragere wongeye kuzirikana no kwibuka baha icyubahiro abatutsi bishwe muri jenoside yakorewe abatutsi 1994.
Mu Rwanda bivugwa ko ubuwicanyi bwatangiye mu 1961 kuko aribwo Kamarampaka ishingiye ku rwangano bw'ubwoko yari ihawe intebe.Icyizere cyo kubaho cyatangiye kugenda kiba gike bwakwira bati ntibucya ,bwacya bati ntibwira kugeza 1994 jenoside yakorewe abatutsi ikozwe. Ikibabaje ni uko abayikoze bari abanyarwanda kandi bayikorera abandi banyarwanda. Ubu tuvuga umurenge wa Mageragere mu bihe byo muri Repubulika ya kabili byari Komine Butamwa naho muri Repubulika ya mbere byari Komine Kiyovu.
Perezida wa Ibuka k' urwego rw' Igihugu Jean Pierre Dusingizemungu
Izo nyito zose zavuyeho kuko Mageragere ni umwe mu mirenge igize akarere ka Nyarugenge.Tariki 12/04/2017 nibwo mu cyahoze ari Butamwa ya Perefegitire Kigali ngali hibutswe hanunamirwa hanahabwa icyubahiro abatutsi bahiciwe muri jenoside 1994. Urwibutso rushyinguwemo abatutsi 1200 ikaba ariyo mibare izwi yanditswe. Umutangabuhamya ati: Harakabaho FPR inkotanyi yo yaturokoye twari mu menyo ya rubamba abagome bakarabye inkaba ntacyo bakiramira kugeza nabwo batangiye kwicana bapfa ibisahurano.
Umutangabuhamya yagize ati:Intambara yo mu kwezi k'Ukwakira 1990 nibwo hatangiye gufatwa abitwaga ibyitso barafungwa barakubitwa . Uko nyuma urugamba rwagendaga rukomera iyo za Byumba na Ruhengeli ni nako buri mututsi yahohoterwaga akanagirirwa nabi. Icyaje gukaza urwangano rwari rufitiwe abatutsi bo muri Butamwa ni ishingwa ry'amashyaka menshi kuko CDR,MRND na MDR power bakoraga ibiganiro mbwirwaruhame bahabwaga amashyi ,ariko PL yo yaza bakayamagana hifashishijwe abaselire naba Konseye bo muri Butamwa. Ibi bikorwa byose byabaga biyobowe na Burugumesitiri wa Komine Butamwa Ruberangondo.
Tariki 06/Mata 1994 ibyari byihishwe byaravumbutse mu gitondo maze interahamwe za Butamwa zirasizora zihiga umututsi zirica zirasenya. Bamwe mu batutsi baje kuva mu ngo zabo bishyira hamwe kuri Komine Butamwa abandi bajya mu kigo cy'abafurere kugirango birwaneho,bityo imbaraga z'interahamwe zaje kuba nkeya kugeza bagiye kuzana abajandarume i Kigali kugirango bazifashe kurasa mu mpunzi z'abatutsi zarizishyize hamwe.
Ubwo ngo Twagirayezu Karoli waje gusimbura Ruberangondo nawe yakomereje mu bya mugenzi we akangurira ubwicanyi,gusa yageze aho nawe yiyambaza imbaraga zo guhiga mu mfunzo za Nyabarongo nahandi hose hakekwaga ko hihishe umututsi.Interahamwe yitwaga Gatete Karoli yo yabaye mbi cyane kuko yabaga mu ishyaka CDR kandi yabibaga urwangano na mbere yuko indege ya Perezida Habyarimana ihanurwa. FPR yabohoje igihugu bityo uwahigwaga aba avuye ibuzimu ajya ibuntu.
Umurenge wa Mageragere ufite ikibazo nk'ikirahandi hose mu Rwanda baragira bati: Dufite agahinda ko kuba tutarabonye abacu ngo tubashyingure?ikindi kibakomereye ni uko ababiciye bakanabasenyera bagurishije imitungo bakaba baragiye gutura ahandi batabishyuye. Uwo bireba natabare afate mu mungongo uwarokotse jenoside kuko yugarijwe n'ibibazo by'ingutu yasigiwe ibisare bikomeye.
Murenzi Louis


text:
Muganga yanze kumubyaza kuko ari umututsi, atabarwa n’umuzamu
Nyirabanze Clemence ni umubyeyi w’imyaka 56, wo mu Murenge wa Rambura, Akarere ka Nyabihu. Iyo akubwira ibyamubayeho mu myaka 24 ishize ugirango byabaye ejo hashize.
Uyu mubyeyi, yaciye mu nzira y’umusaraba mbere, mu gihe ndetse na nyuma yo kubyara bucura bwe, umukobwa ugize imyaka 24.
Ku mezi atandatu atwite, avuga ko yagiye guhaha mu isoko rya Gasiza ahitwaga mu Bushiru, akahahurira na Munanu umwe mu Nterahamwe zari zikomeye muri ako gace.
Iyo nterahamwe bahuye ngo yahise imukanga igira iti “Ubwo rero nawe witeguye kubyara wa Nyenzi we?” Aya amagambo ngo yamukuye umutima amarira amuzenga mu maso, bituma ataha adahashye ibyamujyanye.
Ibi byamubayeho ngo byatumye umugabo we agira impungenge atangira kumubuza kujya ku isoko.
Ati “Buri munsi umugabo wanjye yambuzaga kujya ku isoko kugira ntagira ikibazo mpura nacyo.”
Uko iminsi ishira niko Nyirabanze ibimenyetso byamwerekaga ko umunsi wo kubyara wegera, maze nawe akagana ivuriro bakamubwira ko mu ntangiriro z’ukwezi kwa Mata 1994 azibaruka.
Ku kigo nderabuzima cya Rambura kiri hafi ya Paruwasi ya Rambura, muri metero nke uvuye ku rugo rw’uwari umukuru w’igihugu Juvenal Habyarimana niho yivurije.
Nyirabanze avuga ko yakomeje gutegereza, ndetse tariki ya 6 Mata yari yagiye kwa muganga ngo bamurebere ariko bamubwira ko agomba gutegereza.
Mu gitondo kuwa 7 Mata, Nyirabanze wari utuye hafi y’ivuriro na Paruwasi, ni bwo yumvise amasasu na gerenade biturika. Icyo gihe, ngo interahamwe zari ziri kurasa abapadiri batatu ba Paruwasi Rambura.
Umuturanyi uvuye kuri Paruwasi ngo yaje yiruka, aburira Nyirabanze ko abishe abapadiri bavuze ko ariwe baje gukurikizaho, maze ubwoba buramutaha.
Ati “Umuturanyi ni we waje kumburira ko Interahamwe zishe abapadiri zinshakisha, nibajije aho kwihisha, uwo muturanyi ambwira ko nashaka aho naba ngiye. Nanjye nirukira kwa data bukwe ngo bampishe kuko bari Abahutu.”
Nyirabanze avuga ko tariki ya 7 Mata i saa tanu z’amanywa, Interahamwe zari mu rugo rwe zimushakisha bavuga ko bashaka “Kanjogera”. Uko “Niko banyitaga bantuka ngo kuko mfite amenyo maremare.”
Nyirabanze avuga ko bamushatse mu nzu n’ahandi hashoboka baramubura, basaba umugabo we kumutanga, nawe abasubiza ko atazi aho ari.
Mu gihe Interahamwe zigiraga inama yo kujya gushaka iwabo w’umuhungu, uwari wamuburiye yahise ahamusanga amubwira ko baje kumushaka aho yihishe.
Ati “Nabuze icyo nkora, Mabukwe nawe biramuyobera kuko ntahandi yari kumpisha, ni ko kwigira inama yo guhungira kwa muganga ngira ngo nzahabyarire, kuko numvaga ko nta mwicanyi watinyuka kujyayo.”
Nyirabanze wari uziko akize Interahamwe zamuhiga aho atuye, yatunguwe no gusanga umuyobozi w’ivuriro ari Interahamwe ivurana imbunda.
Uyu ngo ni Felicien Ngaboyisonga wari umuyobozi w’ivuriro, akaba umwe mu Nterahamwe zari zikomeye muri Karago, ndetse agakora akazi ko kuvura izakomerekeye mu bitero byo kwica no gusahura Abatutsi.
Nyirabanze akomeza agira ati “Muganga namubwiye ko nkeneye ubufasha, maze niko kunyereka igitanda ngo nindyame igihe nikigera nzabyara.”
Uko igihe gihita, Nyirabanze wari ugejeje igihe cyo kubyara niko yatabazaga muganga, nawe akamubwira ko agomba gutegereza kuko nta miti afite yo kuvura Inyenzi, ahubwo imiti ihari ari iyo kuvura abakozi “Interahamwe.”
Nyirabanze, avuga ko uko aryamye ku gitanda ariko ububabare bwari bwose ariko nta bufasha yabonaga, ahubwo ngo Ngaboyisonga yakomezaga kumubwira ko igihe cyo kubyara ni kigera azabyara.
Ati “Ntiyabaga yitaye ku barwayi, ahubwo yakoranaga n’Interahamwe zari mu bikorwa byo gusahura kuko zabimuzaniraga.”
Kwa muganga aho Nyirabanze aryamye, Munanura wari Interahamwe yari yarakomeretse mu bitero byo kwica Abatutsi, yari arwariye hafi ya Nyirabanze.
Uko kwa Sebukwe wa Nyirabanze bagemuye ibyo kurya, Munanura yahitaga afata ingemu akayirya umurwayi “Nyirabanze” arebera.
Nyirabanze avuga ko yabuze icyo akora kuko abo yarategerejeho ubufasha yari yabubuze, ndetse n’inzara yari yose kuko ibyo agemuriwe byaribwaga n’Interahamwe.
Ati “Ngaboyisonga uko yazaga kundeba yantungaga imbunda ambwira ko umunsi nugera nzabyara, aho kugira ngo amfashe akongera akagenda. Byatumye niheba kuko ntakindi nari nshoboye, ntegereza ko umunsi wo gupfa ugera.”
Umurinzi w’ivuriro ni we wabyaje Nyirabanze abaganga barabyanze
Ububabare bwa Nyirabanze abagera kwa muganga barabubonaga, ariko kubera gutinya muganga Ngaboyisonga ntacyo yari gufashwa.
Hari tariki ya 10 Mata 1994, mu masaha y’ijoro, umuzamu w’ivuriro witwa Mpozi, niwe waje kureba Nyirabanze yitwaje imiti ya Kinyarwanda kugira ngo amufashe.
Ati “Numva ko Mpozi yari yarahawe amahugurwa y’ababyaza, niwe wazanye imiti ya Kinyarwanda ashobora kumfasha ku bw’ibitangaza mbyara umwana w’umukobwa.”
Mu gitondo amasaha y’akazi ageze muganga Ngaboyisonga yatunguwe no gusanga Nyirabanze aryamanye n’uruhinja.
Ati “Nkuko bisanzwe yazaga kundeba, maze uwo munsi asanga ndi kumwe n’uruhinja niko kumbwira ngo, ndabona wabyaye ni byiza.”
Nyirabanze wari umaze kubona ko nta buzima arikumwe na muganga Ngaboyisonga wahoraga amutunga imbunda, yatangiye gutekereza uburyo yatoroka ibitaro. Gusa ntibyari byoroshye kuko atari gusohoka mu ivuriro atishyuye.
Umuryango w’umugabo we ngo waje gusaba ko wamwishyurira agataha, maze Ngaboyisonga abwira ya nterahamwe yitwa Munanu ko iduca amafaranga.
Munanu wari utunzwe n’ingemu za Nyirabanze, yahise abwira Nyirabanze ko niba ashaka kuva mu bitaro ari muzima yishyura ibihumbi 40.
Umuryango w’umugabo wa Nyirabanze ngo warayashatse mu minsi itatu barayatanga.
Ati “Ntambaraga nari mfite, kandi narinzi ko Interahamwe zinshakisha, Muramukazi wanjye niwe wahetse umwana tugenda dutorotse.”
Nyirabanze avuga ko umunsi yatorotse ari bwo Ngaboyisonga na Munanu bagombaga kumwicana n’umwana we.
Ati “Mugitondo muganga na Munanu baje kunshakisha barambura, baje kunshakira iwanjye mburirwa n’abaturanyi ko nshakishwa njya kwihisha mu mibyuko.”
Nyirabanze avuga ko Interahamwe zamubuze iwe, zikajya gushaka no kwa sebukwe ariko zikamubura.
Avuga ko aho yari mu kigunda yahihishe n’uruhinja rw’iminsi runyagirwa n’imvura y’itumba kugeza Jenoside ihagaritswe, Interahamwe zigahunga.
Nyuma y’imyaka 24 umwana wa Nyirabanze yifuza kuba umunyamategeko
Nubwo Nyirabanze n’umugabo we batabashije kwishimira no kwakira neza bucura bwabo kubera ibihe bibi barimo, ntibyababujije kumuha izina rimukwiye “Mizero Alice”
Nyirabanze avuga ko ari izina umugabo yatekereje kubera ibitangaza Imana yamukoreye. “Ubwo nari kwa muganga, umugabo wanjye yajyaga gupfukama ku ishusho ya Bikira Mariya iba kuri Paruwasi ya Rambura asaba ko njye n’umwana tumera neza. Uko kwizera niko yakuyeho kumwita Mizero.”
Mizero ni umukobwa w’imyaka 24, warangije kwiga amashuri yisumbuye; imibare, ubutabire n’ubugenge “MPC” ndetse wabonye amahirwe yo gukomeza kaminuza mu mwaka wa 2018.
Mizero aganira na Kigali Today avuga ko adashaka gukomeza amasomo y’ubumenyi “Sciences” ahubwo yifuza kwiga amategeko.
Ati “Sinzakomeza amasomo y’ubumenyi, ahubwo nifuza kwiga amategeko kuko inzozi zanjye ni ukuba umucamanza.”
Abajijwe aho yakuye igitekerezo cyo kwifuza kuba umucamanza, avuga ko yifuza gutanga umusanzu we mu gutanga ubutabera; ngo kuko Umunyamategeko ari umuntu ufite agaciro.
Mizero wavutse bigoranye, ubutabera ntabwo yabonye kuko yari kuvuka afite ibikwiye ndetse akavukira mu mutuzo ariko ibihe u Rwanda rwarimo bitagira ubutabera, byatumye abyazwa Kinyarwanda kandi ari kwamuganga, aho gutaha mu rugo ataha mu kigunda anyagirwa nk’utagira iyo ataha.
Ibitekerezo ( 3 )
birababaje kd niyihangane.
nimuhumure,ntibizongera.
Byari bigoye pe!
.............................
Ariko Imana yemeye ko mukomeza kubaho
Ninayo izakomeza kubabeshaho kandi neza! Twibuke twiyubaka.
Muhumure icumu ryarunamuwe kandi dukomeze guharanira ko bitasubira ukundi.
Dufite ubuyobozi bwiza
Murakoze!


text:
Kucyumweru tariki 12 Kamena 2016, mu mudugudu wa Nyagisenyi, Akagali ka Kabyiniro, umurenge wa Cyanika mu karere ka Burera, ahagana mu masaa moya n’igice z’ijoro (19 :30’) umukobwa w’imyaka 21 yafashwe ku ngufu n’abasore batatu barimo n’uwamurambagizaga.
Umwe muri aba basore witwa Jean w’imyaka 26 warambagizaga uyu mukobwa ashaka ko bazashingana urugo, yajyanye na bagenzi babiri Claude na Niyonsaba b’ikigero cye, maze Jean yongera gusaba uyu mukobwa ko aza bakabana ariko umukobwa ngo aramuhakanira kuko yashakaga ko babanza gushyingiranwa imbere y’amategeko.
Uyu mukobwa amaze guhakana aba basore bamusabye ko abaherekeza maze ngo bakomeza kumujyana bagera aho Jean yari atuye kuko yumvaga ko nta kibazo bafitanye kandi yari yaramwemereye ko bazabana ariko byemewe n’amategeko.
Bakigera aho uyu Jean warambagizaga we na ba basore bombi bahise bafata uyu mukobwa ku ngufu bamusambanya bose uko ari batatu aratabaza abaturanyi barahurura ndetse n’irondo ryo muri ako gace nk’uko byemezwa n’ubuyobozi bw’Umurenge wa Cyanika.
Faustin Kayistinga, Umunyamabanga Nshingwabikorwa w’Umurenge wa Cyanika avuga ko ubu bugizi bwa nabi bwakorewe aho uriya musore acumbitse ariko abaturage bagatabara bafatanyije n’irondo.
Aba basore batatu bahise bacika ariko biba iby’ubusa bafatwa ahagana saa munani z’ijoro kuri uyu wa mbere ubu bafungiye kuri sitation ya Police ya Cyanika aho bakurikiranyweho icyaha cyo gufata ku ngufu.
Uyu mukobwa we ubu ari kuvurirwa ku bitaro bya Ruhengeri i Musanze anasuzumwa niba nta ndwara yaba yandujwe.
Mu gitabo cy’amategeko ahana y’u Rwanda, ingingo ya 196 ivuga ko gukoresha imibonano mpuzabitsina ku gahato ari ugukoresha undi muntu imibonano mpuzabitsina nta bwumvikane bubayeho, hakoreshejwe imbaraga, iterabwoba cyangwa uburiganya.
Ingingo ya 197 ivuga ko igihano cy’ukoresha imibonano mpuzabitsina ku gahato umuntu ufite nibura imyaka 18 y’amavuko ahanishwa igifungo kirenze imyaka itanu (5) kugeza ku myaka irindwi (7).
Iyo gufata ku ngufu byakozwe ku muntu ugeze mu zabukuru, ufite ubumuga cyangwa w’umurwayi, igihano kiba igifungo kuva ku myaka irindwi (7) kugeza ku myaka icumi (10) n’ihazabu y’amafaranga y’u Rwanda kuva ku bihumbi magana atanu (500.000) kugeza kuri miliyoni imwe (1.000.000).
Iyo gufata ku ngufu byateye uwabikorewe uburwayi budakira, uwabikoze ahanishwa igifungo kuva ku myaka icumi (10) kugeza ku myaka cumi n’itanu (15).
Iyo gufata ku ngufu byateye uwabikorewe urupfu, uwabikoze ahanishwa igifungo cya burundu.
Janvier Romeo@Rwandapaparazzi.rw
85,062 total views, 50 views today


text:
Mugitondo cyo kuri uyu wa Gatandatu tariki 14 Nyakanga 2018, umusore w’imyaka 28 y’amavuko wo mu mudugudu wa Rubumba, mu kagari ka Ruyenzi ko mu murenge wa Runda mu karere ka Kamonyi, yishe umukobwa w’imyaka 24 y’amavuko bakundanaga.
Amakuru aravuga ko uyu mukobwa yari yararanye n’ uyu muhungu kuko yari yavuye iwabo mu Burengerazuba bw’u Rwanda aje gusura umukunzi we birangira amukase ijosi nyuma yo kumwicisha umuhini..
Uyu musore witwa Ngayaboshya Emmanuel hamwe n’umukunzi we Dusabimana Betty, bombi bakomoka mu karere ka Karongi mu Burengerazuba bw’u Rwanda, ariko uyu musore yari amaze igihe aba mu murenge wa Runda muri Kamonyi kubera impamvu z’akazi.
Mwizerwa Rafiki, Umunyamabanga Nshingwabikorwa w’umurenge wa Runda, yahamije iby’aya makuru mu kiganiro yagiranye n’ikinyamakuru Ukwezi.com. Yadutangarije ko uyu mukobwa yari yavuye i Karongi akaza gusura uyu musore bakararana mu nzu, nyuma bakaza kurwana bikagera ubwo umusore yica umukobwa.
Mwizerwa Rafiki ati: "Bari bararanye mu nzu, umukobwa yari yamusuye, icyo bapfuye cyo sinakimenya ariko mu gitondo mu masaha ya saa kumi n’ebyiri n’igice bumvise abantu barwanira mu nzu, mu gihe batabaza rero ngo bashake ubatabara kuko hari hakinze, umusore amukubita umuhini arangije aramukerera n’icyuma. Rero abantu bagiye kubasha kwica urugi yamaze kumwica, ubwo uwo munyacyaha nyine yafashwe n’umurambo twawujyanye ku bitaro bya Remera Rukoma..."
Yakomeje agira ati: "Uwo musore avuka i Karongi, ariko amaze igihe kirekire inaha [muri Runda] kumwe abantu baza gushaka ubuzima, n’uwo mukobwa rero yari yaje kumusura aturutse i Karongi urumva ko ari uw’iwabo. Bari basanzwe baziranye ariko uburyo bari bakundanye nibyo ntamenya kuko urumva ni abantu ba kure, ariko kugirango ave i Karongi aze kumusura ni uko bari baziranye"
Hari abaturage bo muri aka gace bavuga ko umusore yiyemerera icyaha akanavuga ko barwanye biturutse ku cyangombwa cy’ubutaka uyu mukobwa yashakaga gutwara kugirango umusore atazagurisha uwo mutungo, bakabiheraho bavuga ko bari bafite gahunda ihamye yo kuzabana vuba.
Ubwo twateguraga iyi nkuru kandi, hari umuturage wo mu karere ka Karongi wadutangarije ko aba bantu abazi ndetse ngo Emmanuel na Betty basanzwe bakundana kuburyo binazwi ko bateguraga kuzakora ubukwe mu gihe cya vuba, akavuga ko byanashoboka ko mu byo bapfuye harimo no kuba baba bagize ibyo batumvikana ku hazaza h’urukundo no kubana kwabo.
Nsanzimana Ernest ni Umwanditsi mukuru w’Ikinyamakuru Umuryango. Yatangiye gukorera iki kinyamakuru muri Nzeli 2016, afite Impamyabumenyi y’Icyiciro cya Kabiri cya Kaminuza (A0) mu Itangazamakuru n’Itumanaho yakuye muri Kaminuza y’u Rwanda Ishuri ry’ itangazamakuru n’ itumanaho


text:
Niki wakora mu gihe amasezerano Imana yaguhaye atinze gusohora?
Hari igihe mu buzima bwacu ibyo Imana yadusezeranije bitinda gusohora, tukumva umugambi wayo kuri twe utabaye igihe dushaka na nyuma y’uko dusenze, dusomye bibiliya , tunubashye ijambo ryayo, ugatinda gusohora , bigasa nk’aho amasengesho yacu Imana itayasubiza .
Ese ujya wumva nawe ariko umeze? Niba ujya wibaza icyo kibazo, iyi nkuru iragufasha.
Aba ni bamwe mu bantu b’Imana bagiye bategereza amasezerano y’Imana igihe kirekire:
•Aburahamu sekuruza w’abizera, Imana yamusezeranije ko izamuha umwana ku mugore we Sara, ariko byafashe igihe kirekire kugirango bisohore. Imana na bwo yamusabye gutanga uwo mwana w’ikinege kugira ngo irebe umutima we( Itangiriro15:1-6, 21:1-7, 22:1-19)
•Mose yamaze imyaka mirongo ine i Midiyani mbere y’uko ajya gukura Abayisirayeli mu bubata muri Egiputa.( Ibyakz7: 23-30, Kuva7:7)
•Umwami Dawidi, Imana yamwimitse kuba umwami wa Isirayeli ariko byafashe igihe kugira ngo yicare ku ntebe y’ubwami nyuma ya Sawuli.( 1Samweli 16:1-13 ; 2 Samweli 5)
•Anna, umuhanuzikazi yamaze igihe kinini yiyiriza ubusa asenga ategereje Mesiya. Yamaze imyaka myinshi mu rusengero arinda asaza kugeza igihe abonesheje amaso ye Yesu, Umukiza w’isi.( Luka 2:36-38)
Dukwiye kurebera kuri aba bantu bategereje igihe kirekire mbere y’uko isezerano ry’Imana risohora. Aba bantu dushobora kubigiraho ibintu byinshi, n’icyo twakora igihe twumva umugambi w’Imana usa nk’aho utinze:
Girira Imana icyizere : Imana ntizica isezerano yasezeranye cyangwa ijambo yavuze. Ikora icyo yavuze kandi ikagisohoza mu gihe yagennye. Yizere izabikora nk’uko yabivuze.
Baho ubuzima bwo kwizera: Nibyo Imana ifite ibyo yadusezeranije. Ese turambiwe gutegereza ndetse tukanarakazwa n’ibyo Imana yavuze idasohoza?
Dukwiye kubaho ubuzima bwo kwizera. Niba yaradusezeranije ikintu , dukwiye kuyitegereza kugirango igisohoze. Aba bantu twabonye babayeho ubuzima bizeye ko Imana izasohoza ibyo yavuze. (Abaheburayo11:13)
Komeza gusenga no gushaka Imana: Aburahamu yakomeje kwizera Imana aho yajyaga hose. Mose yamaze igihe cye cyose ari imbere y’Imana. Dawidi yamaze igihe mu ishyamba aragiye intama ahimbaza Imana ya Isirayeli. Ana yasengaga umunsi ku wundi kandi akabikora yishimye.
Imana iracyakorana natwe. Dukwiye gushaka Imana uko bishoboka kose tugategereza ko ikora icyo yavuze, kuko Imana ariyo kwizerwa, ibyo yasezeranye izabikora.
“ Ibyo Imana yasezeranije byose, muri we ni mo “Yee” iri. Ni cyo gituma ari we udutera kuvuga ngo “Amen”, ngo Imana ihimbazwe natwe.”(2Abakorinto1:20)


text:
Umumaro w’imboga mbisi n’imbuto naho bibujijwe kubivanga
Imboga mbisi zikiri nshya n’imbuto zihiye zikiri nshya bifite umumaro ukomeye umubiri w’umuntu kubera ubushobozi n’ama vitamins biba byifitemo.
Reka turebe imwe mu mimaro yo kurya ibibisi :
Akamaro ka vitamine C iva mu bimera bibisi
Ikingira umunaniro mu ngingo no bwenge, irwanya ibyuririzi, yongera ubudahangarwa mu mubiri, yica imbuto z’indwara, ni umuti wica imbuto z’indwara n’udukoko twageze mu maraso, ndetse no gukingira ubukonje. Ni ingirakamaro mu kurwanya uburozi bw’itabi, irinda guhangayika, irinda abantu umubababro, ituma umutima utera neza, imihore n’amara bigakora neza, isenya imbuto za kanseri zibumbiye hamwe, ikingira ingaruka z’imiti mvaruganda mu mubiri nka ‘asipiline’na insiline, ituma isukari ikwirakwira neza mu mubiri n’ubutare bugakwirakwira neza mu maraso… vitamine C ikenewe kuribwa buri munsi kuko umubiri utajya uyibika. Buri sigareti y’itabi inyanga uyinyoye 0.25mg za vitamine c. Vitamine c ikenewe mu gihe cy’imvura aho amazi aba yanduye. Les délices du potager p.71-72.
Umuhanga mu butabire w’Umuhongiriya witwa SZENT GYÖRGYI niwe wavumbuye ko vitamine C iboneka cyane mu bimera. Umuntu ukunda ibimera ntashobora kuyikena. Mu gihe umwana muto akeneye milligarama 40-45, umugabo n’umugore udatwite bagakenera 60mg , umugore utwite we akeneye mg 70 naho uwonsa agakenera 95mg. Icunga rimwe rigira mg 90.
Urunyanya rumwe rushobora kugira mg 130. Abashakashatsi basanze umuntu akeneye mg 45 buri munsi. Amagi, amafi, amata byose bikennye cyane kuri vitamine C. Ibyokurya bitekeshejwe amazi, amavuta, ibyokejwe ndetse n’ibibitswe igihe kirekire bitakaza vitamini C. Niyo mpamvu abayikeneye bagomba kurya ibibisi bisoromwe ako kanya aha ni ukuvuga imbuto n’imboga n’ibindi biribwa bibisi.
Ni ibihe bibuzanijwe ?
Ntibikwiye kuvanga imbuto n’imboga, guherutsa imboga cyangwa imbuto bibisi ntibikwiriye nubwo mu mirire ya benshi bimenyerewe. “kubera ko imbuto zitera kuryoherwa, iyo zikoreshejwe nyuma zitera imvururu mu mara cyane cyane iyo wariye ibyokurya bifite n’amavuta menshi. Iyi ni yo nkomoko y’imyuka myinshi mu mara no gutura imibi myinshi. N’iyo unyoye umutobe w’imbuto uri kurya ushobora kugira ingaruka nk’izo.” Les délices du potager p.305
Si byiza kurya imbuto n’imboga ku igaburo rimwe,iyo bikoreshejwe byombi biteza akaga maze imbaraga z’ubwenge zikazimiza ubushobozi. Ni byiza ko imbuto ziribwa ku gaburo ryihariye n’imboga bikaba uko
Ni ibihe byemerewe guhuzwa ?
Ibihuzwa ni : imbuto zitarenze amoko ane, imboga zidasumbanya cyane vitamine C : Si byiza guhuza kapusine na karoti, ibinyamakakama bibisi ntibigomba guhurizwa hamwe.
NB :-Ingano n’inyanya ni ibiribwa byakoreshwa buri munsi umubiri ntubirambirwe, upfa guhinduranya imitegurire.
Pome n’indimu ni amatunda agira amazi arura kubw’ibyo bishobora guhuzwa n’imboga ntibiteze ingorane.
Inyanya ni imboga zihuzwa n’amatunda ntibitere ingorana
Zimwe mu ndwara bivura
“Hari izindi mpamvu zituma umuntu akenera amavitamine akomoka ku bibisi ; ni uguhangayika, indwara z’ibyuririzi, inzoga, itabi, imiti ivangwa mu biribwa no mu bihingwa, imiti yo kuboneza ibyara n’imwe mu mikino ngororangingo. Ibi bitumye by’umwihariko umuntu akenera vitamine C ya buri munsi. .” Les délices du potager p.69
Nubwo kurya ibibisi atari akamenyero, kandi bimwe mur’ibyo bikaba bitaryohera akanwa, hiyongereyeho n’ubushake bwa benshi bwapfuye buzize indyo yahongerewe ibirungo bukaba butaryoherwa n’ibifite umumaro, kurya ibibisi ni intego yo guhembura ubuzima bwazahaye gusubiza itoto mu bwenge no guhashya indwara z’ibikatu n’iz’akarande. Uko bibihira akanwa ka benshi ni nako bizazanya indwara mu maraso. Byongerera abasirikare ubutaraga, bisimbura amaraso ashaje no kuyasohora.
Agasaro.com


text:
KWITA KU BIHAHA Ibihaha byombi ni ingingo ebyiri zikorana ubudatuza n’ikirere n’umwuka ukibamo bigatuma duhumeka. Ibihaha bifite umurimo w’ingenzi cyane mu rwungano rw’ihumeka. Umurimo wabyo uhatse iyindi, ni ukwinjiza ogisijene bikayigeza mu maraso kugira ngo nayo ayikwirakwize mu ngirabuzima fatizo (cellule)zose zigize umubiri. Cyane ko zimwe muri zo zikora cyane …Ibikurikira
Amagara mazima
IBY’UMWUKA NO KWIRINDA
Kubera ko icyaha cyagejeje umuntu kure, kikamusigingiza muri byose. Kwirinda ni imwe mu nzira Imana ikoresha ngo ivugurure ubwenge, impagarike ndetse n’iby’umwuka mu muntu. Ku rundi ruhande satani na we ateza kutirinda ngo yice ubwenge, impagarike kandi arimbure iby’umwuka by’abo ashaka kuzisasira. Ubu ibibazo byinshi biri mu isi no mu …Ibikurikira
IKIRAYI N’AKAMARO KACYO
Nubwo ikirayi ari ikiribwa tumenyereye, gikungahaye kuri byinshi: umunyu w'ubutare (fer) wongera amaraso, na potasiyumu ituma amaraso avura vuba. Gifite n'umunyu wa kalisiyumu ikingira rubagimpande. Gifite proteyine na vitamini bituma kinogeka neza mu nda. Gifite imbaraga zikiza zirenze urugero. Gufata ikirayi kinini, kugikamuramo umutobe, kuwuvanga n'ubuki. Ibyo bivura …Ibikurikira
AKAGA KIHISHE MU KURYA INYAMA
AKAGA KIHISHE MU KURYA INYAMA Nshuti bavandimwe dukunda twifuje kubagezaho iyi nyandiko ivuga ku kaga gakomoka mu kurya inyama. Nubwo kuzivuga nabi bisa no kwiteranya na benshi kubera uburyo zikunzwe, igihe kirageze ngo abantu basobanukirwe ko uburyo bwose bazikundamo zitazabura kuzanira ingaruka mbi ubuzima bwabo, kandi baca umugani ngo: Uhishira …Ibikurikira
AMAKARA NI UMUTI
Amakara y’intusi (eucalyptus) : aya makara y’intusi umurimo wayo ni ukunyunyuza imyanda iri mu mara. Amakara y’ibiti afite umumaro mwinshi mu murimo wo kuvura, aho ubwo bushobozi bushingiye ni mu kunyunyuza imyanda. Byaba binyuze mu kuyanywa cyangwa kuyarambika ahari kukubabaza ku ruhu, amakara afite ubushobozi bwo gutāngīra uburozi n’imbuto z’indwara, …Ibikurikira
AMAZI NI ISOKO Y’UBUZIMA
Amazi ni ingenzi cyane mu buzima bw'ibibaho hafi ya byose haba ku nyamaswa, ibiguruka, ibimera ndetse n'umuntu. Dore bimwe mu by'ingenzi amazi agirira mwene muntu: Atuma habaho urugendo rw’intungamubiri zo mu byokurya mu mubiri, ndetse akagendesha n’amaraso n’imyanda Asana ahafite ibyo hatakaje Arinda utubuye mu miheha y’impyiko n’umwijima Afasha umubiri …Ibikurikira
KWIRINDA IMIRIRE ITERA IRUBA
Gahunda y’Imana ntiyahaye umuntu kurya gusa, ahubwo yamugeneye n’ibyo akwiriye kurya. Muri byo harimo ibishinzwe imico, ubwenge, ubizima n’imbaraga. Tugomba kumenya ubwoko bw’ibyoturya, urugero bikwiriye kuribwaho, igihe kidahindagurika cyo kubirya, ibikwiriye guhuzwa, n’umutuzo n’amahoro byo kubiryana. Ijambo ritera abanyamakenga impagarara, ni irivuga ngo “Turi ibyo turya.” Kurya nabi kw’Abisirayeli …Ibikurikira
IBIHERI BYO MU MASO (acné)
IBIHERI BYO MU MASO (acné) : ni indwara ikunze kubaho cyane. Bifatira mu twenge tw’ubwoya bw’uruhu, mu maso, rimwe na rimwe bikagera no mu mugongo, ku ntugu no mu gituza. Bitangira kwigaragaza mu bugimbi (ku myaka igera kuri 12/13), kandi bikamara igihe kinyuranye. Akenshi, bigenda bishira uko umwana akura, bikarangira hafi …Ibikurikira
AKAMARO K’IGITUNGURU CYA ONYO
Onyo ni bumwe mu bwoko bw'igitunguru cyerera mu gitaka. Ni ngombwa gukoresha igitunguru cya onyo kugira ngo cyongere mu maraso umunyu ngugu wa potasiyumu na sodiyumu (usa na wa wundi utekwa). Icyo gitunguru gifasha umuntu guhorana isura ikeye yo mu maso, kikarwanya n’iminkanyari mu gahanga kimwe n’ibindi byose bisharira, kikarwanya …Ibikurikira
KWIRINDA MURI BYOSE
"Umuntu wese urushanwa yirinda muri byose. Abandi bagenzereza batyo kugira ngo bahabwe ikamba ryangirika, naho twebwe tugenzereza dutyo kugira ngo duhabwe iritangirika." 1 Abakolinto 9:25 “Kwica rimwe mu mategeko agenga ubuzima bihwanye no kwica rimwe mu mategeko cumi.” C.N.A , p.18. ; Tempérence p.80. Ibiribwa bibi nk’itabi ari byo kawa …Ibikurikira


text:
Nyarugenge ifite imisigiti ikomeye irimo nk’uwo mu mujyi rwagati n’uw’ahazwi nko kuri Onatracom, Majengo, kwa Kadhafi i Nyamirambo n’indi myinshi.
Itangazo ryashyizweho umukono n’Umunyamabanga Nshingwabikorwa w’Umurenge wa Nyarugenge, Havuguziga Charles, rivuga ko uyu mwanzuro wafashwe hashingiwe ku bugenzuzi bwakozwe ku nsengero n’imisigiti ku wa 19 Gashyantare 2018, bagasanga imisigiti ikoresha indangururamajwi hejuru yayo bigatera urusaku.
Yakomeje agira ati “Mbandikiye ngira ngo mbasabe guhagarika gukoresha izo ndangururamajwi mugashaka ubundi buryo budateza urusaku iyo muhamagara abayoboke ku isaha y’isengesho.”
Iki cyemezo gifashwe mu gihe inzego za leta zimaze igihe mu igenzura ry’insengero n’imisigiti, kiri gukorwa n’ubuyobozi bw’uturere bufatanyije n’Urwego rw’Igihugu rw’Imiyoborere (RGB), ari narwo rufite amatorero n’amadini mu nshingano.
Mu mujyi wa Kigali honyine hafunzwe insengero zisaga 714, mu gihe mu Karere ka Nyarugenge hafunzwe insengero 203 muri 300 zagenzuwe.


text:
MC Deo umunyamakuru wa Radio Umucyo yasezeranye n’umukunzi we Providence imbere y’amategeko-AMAFOTO
Yanditswe na
29 June 2018 saa 12:23'
Kuri uyu wa Kane taliki ya 28/06/2018 ni bwo umunyamakuru wa Radio Umucyo Jyamubandi Deo uzwi cyane ku izina rya Mc Deo kubera kwamamara cyane mu kuyobora imisango y’ubukwe n’ibindi birori bitandukanye aho yumvikana akoresha ikinyarwanda kizimije cyuzuyemo ubuhanga buhanitse yasezeranye imbere y’amategeko n’umukunzi we Abiringiyimana Providence benshi bazi ku kazina ka Proof basezeranye imbere y’amategeko.
Ni umuhango watangiye ahagana saa 14:00 z’amanywa ku murenge wa Kacyiru ho mu karere ka Gasabo ubimburirwa n’inyigisho ndetse n’impanuro zigenewe abagiye gushyingiranwa mu buryo bwemewe n’amategeko.
Mc Deo n’umukunzi we Abiringiyimana Providence mbere yo gusezerana babanje gukurikira inyigisho
Izi nyigisho zatanzwe n’umunyamabanga nshingwabikorwa w’umurenge wa Kacyiru aho yagarutse cyane ku bufatanye n’ubwuzuzanye mu muryango mu rwego rwo kubaka urugo rw’icyitegererezo. Izi nyigisho zaherekejwe n’indahiro z’aba bombi ubwo barahiriraga kuzabana akaramata kandi nk’uko amategeko ya Repubulika y’u Rwanda abitegeka.
Mu kiganiro IYOBOKAMANA.COM twagiranye na Mc Deo yashimangiye ko urukundo no kubaha Imana ari inkingi mwikorezi yo kugera ku ntego abantu baba bariyahe ndetse no kubaka urugo rwiza. MC Deo n’umukunzi we Providence bari bambaye imyambaro ibereye ijisho ndetse bagaragiwe n’imiryango,inshuti n’abavandimwe bishimiye intambwe abana babo bateye .
Mc Deo yashimangiye urow akunda umukunzi we Abiringiyimana Providence
Ati:”Umukunzi wanjye na mukundiye ko mu gihe tumaze dukundana namubonyeho imbuto nziza kuko afite indangagaciro z’umunyarwandakazi n’iza gikristo kandi akunda umurimo w’Imana cyane kuburyo numva usibye Imana imuruta ntawundi muntu namugereranya nawe kubuzima bwanjye.
Mu myaka iyinga itatu aba bombi bamaze bakundana Mc Deo yadutangarije ko temps de fiancaille yabo yaranzwe n’urukundo rusendereye ndetse no gukorera ku ntego kugeza ubwo bafashe icyemezo cyo kubaka urugo.
Abiringiyimana Providence mw’ijwi rituje ryuje ibyishimo aseka cyane yashimangiye urwo akunda MC Deo
Abiringiyimana Providence mw’ijwi rituje ryuje ibyishimo aseka cyane yagize ati: Njyewe umukunzi wanjye nabonye nta wundi muntu namugereranya nawe kuko yujuje byose numvaga nifuza ku musore uzambera umugabo ati :”Twembi turaziranye kuko turemerana peee, nanjye sinzamuhemukira nzamukunda iteka kuko nawe yemeye kunkunda kandi icyo namubwira nuko yakunze umukunda n’iyo nsenga Imana mba nyisaba ngo ikomeze kumundindira iteka maze vuba cyane tuzabe umwe .
Ubukwe nyirizina bwa Jyamubandi Deo(Mc Deo) na Abiringiyimana Providence(Proof) buzaba Kuwa 18/08/2018 ndetse n’imyiteguro yo kubutegura ikaba irimbanyije.
Reba amafoto y’akataraboneka yaranze uyu muhango wo gusezerana imbere y’amategeko hagati ya Mc Deo na Providence:
Umunyamabanga nshingwabikorwa w’umurenge wa Kacyiru
Inshuti n’abavandimwe bishimiye gusezerana kw’aba bombi


text:
Umuntu wese afite uburenganzira bwo kubaho!
Hashize imyaka itari mike hatowe itegeko rishya rigenga imyubakire ihurirwa mo n’abantu benshi,aho Leta isaba abashora imari mu kubaka amazu cyangwa imihanda ko bagomba kuzirikana abafite ubumuga kugira ngo nabo bagerweho na serivise bakeneye.
Umunyamabanga Nshingwabikorwa wa NCPD,Emmanuel Ndayisaba
Hirya no hino mu Rwanda hagiye hatungwa agatoki bamwe mu batunzi banze kumva icyo Leta yabasabye bakomeza kubaka amahoteli,amasoko n’izindi nyubako zitandukanye batitaye kuri rubanda rufite intege nke,ariko igitangaje ni uko ntamunyemari numwe wari bwumvikane mu nkiko asabwa gusobanura impamvu yakoze ibinyuranyije n’itegeko.Ni ubwo bimeze gutyo hari bamwe mu bayobozi b’u Rwanda n’abanyarwanda muri rusange bagifite umutima wa kimuntu aho
Inama y’Igihugu y’Abantu bafite ubumuga(NCPD) ishimira Ubuyobozi w’Umujyi wa Kigali ku bikorwa remezo bitandukanye usanga byubahiriza uburenganzira bw’abafite ubumuga.
Abubaka imihanga bari bakwiye kuza kwigira kuri imwe mu mihanda yubatswe mu mugi wakigali kuko ariyo igendanye n'igishushanyo mbonera
Muri ibyo harimo inzira zorohereza, abafite ubumuga kuburyo batahutanzwa igihe bagenda ,inyubako zubatswe kuburyo bubereye abafite ubumuga kuzigera mo. Umunyamabanga Nshingwabikorwa wa NCPD ,Emmanuel Ndayisaba yatangaje ibyo afite akanyamuneza kuko nibura ngo hari bamwe mu bayobozi batangiye kumva ikibazo cy’abafite ubumuga.
Ubwo we n’itsinda bari kumwe basuraga inyubako y’Ibiro by’umujyi wa Kigali, hamwe n’umuhanda mushya wubatswe uva ku biro by’umujyi wa Kigali ujya kuri Serena Hotel basanze uko izo nyubako zubatswe bihuye neza nuko biteganyijwe,kuburyo kubabafite ubumuga kubona serivise bizajya biborohera.
Umunyamabanga Nshingwabikorwa wa NCPD,Emmanuel Ndayisaba Akaba yasabye ubuyobozi bw’umugi wa Kigali kuba maso kuko hari abigira ntibindeba bakazamura inyubako zabo birengagije rubanda rufite intege nke.
Umukozi w’Umujyi wa Kigali ushinzwe kugenzura imyubakire, Peace Ababo avugako imyubako za kera usanga arizo zitubahirizaga uburenganzira bw’abantu bafite ubumuga ariko ubu inzego z’umugi wa Kigali zahagurukiye ibyo bibazo kuburyo bitazongera kubaho. Naho byabaye bakaba bagiye kujya bahabwa igihe nibura cy’amezi atandatu kugira ngo bakosore imyubakire yabo batange amahirwe angana kubanyarwanda yo kubona serivise.
Banganiriho Thomas


text:
Erevan iri ku buso bwa kilometero kare 223. Ituwe n’abaturage (bitwa Yerevantsis) basaga 1,093,485.
Uyu mujyi ni wo uteraniyemo Inama y’Inteko Rusange y’’Umuryango uhuza ibihugu bikoresha Ururimi rw’Igifaransa (OIF) izasozwa hatorwa Umunyamabanga Mukuru wawo ku wa 11-12 Ukwakira 2018.
Wiganjemo inzu zishushanya imyubakire yo hambere igaragaza inyubako zubakishijwe amabuye yo mu birunga afite ubwiza karemano.
Abawutuye bakoresha ururimi rw’Ikinyarumeniya mu gihe ifaranga ryifashishwa cyane ari ‘Armenian Dram’. Ifaranga rimwe ryo muri iki gihugu ringana na 1.82 Frw
Erevan ifite amateka ahambaye kuko yashinzwe n’Umwami Argishti wahubatse ibirindiro byiswe Erebuni muri 782 mbere y’ivuka rya Yezu.
Yabaye Umurwa wa Arménie nyuma y’Intambara ya Mbere y’Isi yose mu 1918. Hari nyuma ya Jenoside Abanya-Turikiya bakoreye Abanyarumeniya hagati ya 1915-1917. Amateka yayo abitse mu Rwibutso rwa Tsitsernakaberd.
Uri mu yatangijwemo insengero za mbere ku Isi. Imyemerere y’abatuye igihugu yatumye mu kirangantego cyacyo hashyirwamo kagoma n’intare bifashe ingabo iriho inkuge ya Nowa (uvugwa muri Bibiliya) iteretse ku musozi wa Arafat.
Iby’ingenzi wamenya kuri Erevan
Ni Umujyi ukuze ku Isi: Erevan iri mu mijyi ya kera. Abanyamateka bagaragaza ko na mbere babonye ibisigazwa by’inyubako zigaragaza ko wahoze utuwe mbere y’imyaka 29 y’iyubakwa rya Roma.
Ubuturo bw’urusengero rwa mbere: Erevan ibarizwamo urusengero runini mu gihugu rwa Cathedral of Saint Gregory the Illuminator. Ruri mu za mbere zubatswe ku Isi.
Umujyi utuwe cyane: Erevan ni wo mujyi ufite abaturage benshi (biganjemo abakirisitu) muri Arménie. Utuwe n’abarenga 1/3 (35.8%) cy’abatuye igihugu. Ku mwanya wa kabiri haza Armavir ituwe n’abagera ku 265 770.
Higanje inyubako zo hambere: Erevan ibarizwamo inyubako zo mu gihe cy’Aba-Soviet zirimo n’inzu ndangamateka. Isomero rya Matenadaran ririmo inyandiko za kera z’u Bugiriki na Arménie. Uyu mujyi wahembwe na UNESCO mu 2012 kubera uruhare mu guteza imbere ibitabo n’umuco wo gusoma.
Ka divayi kenshi: Erevan izwiho kubamo divayi z’amoko atandukanye arenga 12 biturutse ku mbuto nyinshi zihabarizwa zituma inganda zoroherwa no kuyitunganya. Abahanga bavumbuye ingunguru zirenga 400 zengerwagamo divayi.
Radisson Blu na Armenia Marriott Hotel Yerevan ziri muri hoteli zikomeye zashinze imizi muri Erevan. Ziyongeraho inyubako izwi nka Complexe sportif et de concert Karen Demirtchan iberamo inama zikomeye.
Uburyo bw’ubwikorezi bwiganje muri Erevan ni rusange. Hakoreshwa cyane taxi ndetse na bus mu gutwara abagenzi.
Erevan iteretse mu kibaya aho ikikijwe n’imisozi ibitse amateka, inyubako ziganjemo iza kera, ibibumbano n’ibindi bice ndangamateka.
Ubwiza bwa Erevan butuma igendwa cyane kuko mu 2014, Arménie yasuwe na ba mukerarugendo 1 204 000 biganjemo abawusuye kubera uruvangitirane rw’umuco gakondo n’iterambere ryiganje mu mpande zawo zose.
Ufite ibyiza nyaburanga birimo aho kuruhukira nka Pariki ya Lyon, ibiyaga karemano, ubusitani, amahoteli, utubyiniro n’utubari.
Ibintu birindwi wamenya kuri Armenia


text:
Madame Jeannette Kagame yatashye amacumbi yubakiwe abagizwe incike na Jenoside
Madame Jeannette Kagame yifatanyije n’Abanye-Huye gutaha inzu y’ibyumba 50 yitwa “Impinganzima” yagenewe gutuzwamo ababyeyi 100 bagizwe incike na Jenoside yakorewe Abatutsi.
Iyo nzu yubatse mu Murenge wa Mukura, mu Karere ka Huye, yayitashye ku mugaragaro kuri uyu wa kane tariki ya 29 Kamena 2017.
Iyo nzu yubatswe na Unity Club Intwararumuri, ishobora kwakira abantu 100 kuko icyumba kizajya kiraramo abantu babiri kugira ngo igihe umwe agize ikibazo baryamye undi abe yamutabariza.
Imaze gutuzwamo n’abagizwe incike na Jenoside 90, harimo abagabo batandatu, abo bacumbikiwe muri iyo nzu, hifujwe bitwa “Intwaza”.
Iyo nzu ije isanga izindi ebyiri na zo zubatswe na Unity Club, zatashywe ku itariki 03 Nyakanga 2016, zari zatujwemo abakecuru b’incike 15.
Imwe muri izo nzu ebyiri za mbere yahinduwe ivuriro naho indi ishyirwamo abasaza na bo bagizwe incike na Jenoside yakorewe Abatutsi.
Nyuma yo gutaha iyo nzu yatwaye Miliyoni zirenga 406RWf, Madame Jeannette Kagame yavuze ko Unity Club, abereye umuyobozi, yagize igitekerezo cyo kuyubaka kuko babwiwe ko hari abandi bakecuru n’abasaza b’incike bagera ku 100 bakeneye kwitabwaho by’umwihariko.
Yabwiye ababyeyi batujwe mu izo nzu ko, ukwihangana bagaragaje nyuma yo kubura abana babo n’imiryango yabo,byabateye imbaraga zo kubitaho.
Yazite ati "Byaduteye imbaraga zo kubahoza, byaduteye ishyaka ryo gukora ahacu n’ahanyu.”
Yakomeje ashimira abafatanyabikorwa agira ati “Ndabashimira ku bwitange n’ishyaka mugaragaza mu bikorwa byo gufasha aba babyeyi n’Abanyarwanda.”
Alvera Mukabaramba, umunyamabanga wa Leta muri Minisiteri y’ubutegetsi bw’igihugu, yavuze ko bazaharanira ko "Intwaza" zigira ubuzima bwiza, bazigezaho ibikenewe mu mibereho yazo.
Ibi kandi byatangiye no kugaragara kuko ababyeyi bahatujwe bishimiye ko bavuye mu bwigunge babagamo mbere, ubu bakaba bamerewe neza.
Claver Mutarambirwa wavuye i Mugombwa, akaba amaze iminsi mike mu "Impinganzima" agira ati “Kuri njye byabaye nko kuva ku isi nkajya mu ijuru. Ubu ndagaburirwa, nkambikwa, nkitabwaho mu buryo bwose.”
Unity Club imaze kubaka amacumbi ya "Impinganzima” atanu, harimo iy’i Huye, i Nyanza, i Kamonyi, i Rulindo n’i Kayonza. Barateganya kubaka n’indi mu Karere ka Rusizi.
Kugeza ubu mu Rwanda habarurwa ababyeyi bagizwe incike na Jenoside 869 n’abandi b’incike ariko batabitewe na Jenoside 114.
Hamaze gutuzwa 162. Haracyari 821 bakeneye gutuzwa mu nzu zimeze nk’Impinganzima, muri bo kandi harimo 24 bakeneye gutuzwa byihutirwa.
Amafoto: Muzogeye Plaisir
Ibitekerezo ( 4 )
Nejejwe no kwishimira ibikorwa bya UNITY CLUB INTWARARUMURI iyobowe na First Lady wacu jye byankoze k’umutima bituma mpindura izina rya family mbereye pere nyita INTWARARUMURI, ibi bikorwa hari icyo bihindura kubatisbimira ubuyobozi bwiza bwacu cg se ubumwe bwacu nk’abanyarwanda.
Kuba umubyeyi mwiza ni uku bimera, ubundi ntamuntu wakita ku bibazo by’inshike atarabaye umubyeyi mwiza. Imana ihundagaze ho imigisha myinshi First Lady n’abandi bose bakoze ibishoboka ngo aba babyeyi basubizwe agaciro.
genocide yatugize imfubyi abandi ibagira inshike, iyo hatazakubaho gahunza nziza za leta kandi nayo nziza, tuba twarazimye burundu.
Nta muntu wakoze ibikorwa byiza nkibi ngo Imana igire icyo imwima! Icyo nakifuriza First Lady ni uko Imana yakomeza kumushoboza, agakomeza gufasha abantu nkaba.


text:
Igikorwa cy’imibonano mpuzabitsina ni icy’ibanga, nk’uko buri wese aba atifuza ko hari umubona agikora ni nako benshi bahuriramo n’ibyo badasobanukiwe, ariko bagatinya gusobanuza ngo bamenye.
Bityo Bwiza.com, iragusobanurira bimwe mu byo abantu benshi bakunze kwitiranya kandi atari ukuri.
Ubusugi/Kuva amaraso:
Benshi bibwira ko ubusugi burangwa no kuva amaraso kw’umukobwa mu gihe cy’imibonano mpuzabitsina, ese niko kuri? Igisubizo ni Oya.
Isugi: Ni umukobwa utarinjizwa igitsina cy’umuhungu mu cye, Aha bishatse kuvuga umukobwa utarakora imibonano mpuzabitsina na rimwe.
Bavuga ko Hymen (agahu gato kaba kometse inyuma ku gitsina cy’umukobwa utarakora imibonano) iyo yacitse atari cyo kimenyetso cyonyine gishobora kukwereka ko umukobwa yatakaje ubusugi bwe, Aka gahu gashobora gucika biturutse ku mpamvu nyinshi zitandukanye.
Urugero, aka gahu gashobora gucika bitewe n’uko umukobwa yakoze sports, yagenze cyane, gusa iyo aka gahu gacitse biturutse ko yakoze imibonano mpuzabitsina aba yaratakaje ubusugi bwe.
Kuva amaraso si cyo kimenyetso kigaragaza ubusugi, kuko umukobwa ashobora kuva amaraso mu mibonano mpuzabitsina akanababara kandi atari isugi, Ikindi ni uko Hymen ishobora gucika ariko ntave amaraso cyangwa ngo ababare.
Gukuna/amavangingo:
Igikorwa cyo gukunda cyangwa se guca imyeyo ku bakobwa, n’abagore dore ko ubu hari abasigaye babikora bakuze, ni aho usanga bifashisha amavuta y’inka avanze n’indi miti, bagakurura imishino ikaba miremire.
KANDA Hano umenye uko bakuna (guca imyeyo)
Uku kuba igaragara cyangwa yarabaye miremire hari abahita biyumvisha ko kuba ayifite ako kanya aba anyara mu gihe cy’imibonano mpuzabitsina cyangwa se kuzana amavangingo, oya rwose si byo.
Ushobora kuba utarakunnye aya mavangingo akaza, kimwe n’uko ushobora kuba warakunnye ntaze, bose biva hagati y’abashakanye, n’ubuhanga babifitemo.
Kurangiza/umugore &umugabo:
Abagabo benshi ntibajya bamenya uko abagore babo barangiza mu gihe cy’imibonano mpuzabitsina, bakibwira ko uko barangiza ari nako nabo barangiza.
Iyo imibonano ikorwa, rugongo (Critoris) y’umugore iba yahagurutse nk’uko igitsinagabo bikibaho noneho mu myanya y’imbere y’igitsina ikikanyaga maze umugore akumva utuntu tumuzamutsemo. Ako kanya umutima uhita utera n’amaraso agatembera cyane imitsi igasa n’ibyimbye bitewe na bya byishimo bidasanzwe byo hejuru.
Ibi kandi si ibintu bidasanzwe kuko umubiri w’umugore uvubura imisemburo witwa endorphine ukaba n’ubusanzwe utera ibyishimo by’umubiri no mu buzima bwa buri munsi.
Ibyo bigafatwa nka nyirabayazana yo kuzana amazi rimwe na rimwe ibi byishimo bikaba byakurikirwa no gutera akaruru ku bagore bamwe ,kurira, ku niha,kunosha uwo bakorana imibonano mpuzabitsina, akenshi iyo agaragaza ibi bimenyetso aba arimo kurangiza.
Kurangiza/Kunyara k’umugore:
Iyo umugore arangije mu gihe cy’imibonano mpuzabitsina biba bitandukanye n’uko yaba azanye amavangingo, kuko ashobora kuzana aya mavangingo kandi atararangiza, kimwe n’uko ashobora kurangiza inshuro zirenze imwe amavangingo ataraza, kimwe n’uko ashobora kumara imyaka abana n’umugabo buri gihe uko bakoze imibonano akarangiza ariko amavangingo ntaze na rimwe.
Kurangiza biri ukwabyo, no kunyara mu gihe cy’imibonano bikaza ukwabyo, kimwe n’uko bishobora kubera rimwe, ni nabyo biryoha cyane.
Ikibuno/kuryoshya imibonano: Abagabo benshi bibwira ko abagore bafite ikibuno kinini aribo baryoshya imibonano mpuzabitsina, si ko bimeze, si kuri bose.
Ashobora kuba afite icyo kibuno kinini ariko ugasanga ni nta kigenda mu buriri, ahubwo wawundi udafite ikinini ugasanga ariwe uzi kuryoshya mu buriri, waba ubyibushye cyangwa se unanutse, mwembi mushobora kunezeza umugabo.


text:
Bamwe mu batuye imirenge ya Shangasha na Cyumba y’akarere ka Gicumbi baravuga ko batakibona amazi meza bitewe n’uko hari imashini ebyiri zapfuye zazamuraga amazi ziyabagezaho aho batuye mu misozi. Bagasaba ko zisanwa cyangwa zigasimbuzwa izikora.
Umunyamabanga wa Leta muri Minisiteri y’ubutegetsi bw’igihugu ushinzwe iterambere ry’abaturage Cyriaque Harerinama yizeza aba baturage ko mu gihe gito izi mashini ziraba zikora abaturage bakabona amazi.
Imibare y’akarere ka Gicumbi yo mu mwaka wa 2016 igaragaza ko abafite amazi meza ahoraho bari ku kigereranyo cya 47%,mu gihe intego ari ukugera ku % mu mwaka wa 2021; ibintu bisa n’ibigoranye kugeraho ushingiye ku kuba mu karere ka Gicumbi hari imwe mu miyoboro y’amazi yubakwa yakwangirika igatinda gusanwa ahandi hakubakwa amavomo abaturage bagategereza ko ageramo amazi bagaheba.


text:
Bikozwe na Tony Alamo
Hari icyo bikubwiye kubona Satani yarashutse isi yose? Inshuro zigera kuri eshatu, yarabikoze ku mugaragaro yarahagurutse ngo asimbure Imana n’Ubwami bw’Imana. Ebyiri mu nshuro ze zapfuye ubusa mu buryo buteye agahinda, kandi n’iyi nshuro ya gatatu arimo kugerageza kuri ino saha nayo izapfa ubusa vuba aha.
Ukugerageza guhirika Imana kwa mbere kwa Satani kwabereye mu busitani bwa Edeni, ubwo Satani yabazaga Eva ngo “ni ukuri koko Imana yaravuze?” Itang 3:1-3 handitswe ngo, “Inzoka [Satani] yarushaga uburiganya inyamaswa zo mu ishyamba zose, Uwiteka Imana yaremye.” Ibaza uwo mugore iti “ni ukuri koko Imana yaravuze ngo ntimuzarye ku giti cyose cyo muri iyi ngobyi?” uwo mugore [aho kuyirukana no kuyamagana] arayisubiza ati, imbuto z’ibiti byo muri iyi ngobyi twemererwa kuzirya, keretse imbuto z’igiti kiri hagati y’ ingobyi ni zo Imana yatubwiye iti “ntimuzazirye, ntimuzazikoreho, mutazapfa.” Iyo Imana ivuze ngo “mutazapfa” Ntiba isobanura ko urupfu ari rugufi, ari ikintu gito, Iba isobanura ko urupfu ari urupfu rw’iteka ryose rw’ubugingo bw’umugabo cyangwa umugore, iteka ryose mu muriro w’Ikuzimu. Ukuri kw’ibi kugaragara mu byanditswe byera byo mu Isezerano rya Kera n’Irishya.1
Uwo mugore, kimwe n’abantu hafi ya bose bo mu isi, ntibajya barota na rimwe ko iyo wemeye ingingo za Satani, ko uba wikururira agahinda k’iteka ryose, Ikuzimu hadashira, bitera ishavu ryinshi ubugingo n’imitekerereze by’uwemeye izo ngingo. Ikuzimu hazahora hazamura umwotsi wo kubabazwa kwabo iteka ryose (Ibyah 14: 9-11). Abo baramya (batega amatwi) Satani, isi ye ishingiye kuri Leta imwe, n’isi ye ishingiye kuri kiriziya imwe (Gaturika) iherezo rya bo rizaba rimwe.2 Satani yaje mu ishusho y’inzoka, umushukanyi ukaze cyane nk’uko ari, yashutse Eva, ubu ari gushuka isi yose.3
Mu Byahishuwe 12:9, Satani agereranywa n’ikiyoka kinini, “Cya kiyoka kinini kiracibwa [mu ijuru], ari cyo ya nzoka ya kera yitwa umwanzi akaba na Satani, ari cyo kiyobya abari mu isi bose.” Satani yari abizi ko mu gushuka Eva, yari kuba ashyize isi yose mu kaga.4 Eva yabaye umwigisha wa mbere w’ibya Satani; yabaye ihene ya mbere. Kugirango ube ihene ya Satani, ntabwo ushobora kwemera Yesu, cyangwa ngo ube umwe mu ntumwa ze. Ntushobora kubaho mu buzima bwa KRISTO wabambwe, ahubwo urigenga ugakora byose bikunezeza. Ntushobora guhamya ibya KRISTO, We waje mu isi gukiza abanyabyaha, ahubwo ugomba kumuhakana.5
Ubwo Satani yabwiraga Eva ko mutazapha, ahubwo ko muzaba nk’IMANA, ngaho rya unagaburire n’umugabo wawe urwo rubuto, Eva yabikoze nkuko yabimubwiye, yigisha n’umugabo we. Amaso yabo yahise afunguka arabona (Itang 3:7). Bahita babona ko ari abanyabyaha, kandi ko bashutswe. Ubuyobozi bw’isi ubwo bwari bufitwe na Satani aho kuba ubwabo, kandi nta kintu na kimwe uretse kwizera mu rupfu n’izuka bizaza bya KRISTO byashoboraga kongera kubagarura ku MANA.
Mu ntangiriro, Imana yahaye umugisha Adamu na Eva kurusha ibindi biremwa byose. Yabahaye kuyobora ibyaremwe byose bibaho, n’ikinyabuzima icyari cyo cyose. Itang 1:28 itubwira ko Imana yababwiye ngo, “mwororoke mugwire, mwuzure isi, mwimenyereze ibiyirimo, mutware amafi yo munyanja, n’inyoni n’ibisiga byo mu kirere n’ibintu byose bifite ubugingo byigenza ku isi.” Adamu na Eva bari bashinzwe isi yose n’ibiyirimo byose. Ubwo Satani yabashukaga, isi yose yaguye mu cyaha, mu nsi y’ubutegetsi bw’ikibi, nuko Imana ipanga umugambi wo gucungura isi mu kuza mu isi mu ishusho y’umuntu.6 IMANA yahindutse Umwana w’Umuntu. Yitanze ku bwacu, kugeza ubwo yitanze ngo apfire ku musaraba, bikurikirwa n’izuka RYE no kujyanwa mu Ijuru.7
Muri Yoh 3:16 handitswe ngo, “Kuko Imana yakunze abari mu isi cyane, byatumye itanga umwana wa yo w’ikinege kugirango umwizera wese [ntabwo ari Satani cyangwa undi muntu uwo ari we wese] atarimbuka, ahubwo ahabwe ubugingo buhoraho.” Kugira ubugingo buhoraho bishoboka gusa iyo KRISTO, we MANA, Inzira, Ukuri, n’Ubugingo, abaye muri wowe nk’ubuzima bwawe (Yoh 14:6).8 Ntushobora kugira ubugingo buhoraho uvuga isengesho ry’abanyabyaha gusa. Ugomba no kuba intumwa. UWITEKA adutegeka kwikorera umusaraba wacu tukamukurikira (Luka 9:23-25).9 Kugira ngo tugire ubuzima buhoraho, nta na rimwe tugomba kumanuka tuva ku musaraba.10 Muyandi magambo, ntabwo dushobora gukora ibyaha ukundi.
Satani ni umwanzi watsinzwe.11 Ku ikubitiro, byasaga nkaho Satani yigaruriye isi burundu. Ariko kuri uyu munsi wa none, iyo twubashye KRISTO kandi tukareka burundu Satani, isi ye ishingiye kuri Leta imwe, n’idini rye rifite imigenzo ya satani riyobowe na Vatikani, ugutegeka kuzaba ukwacu muri KRISTO.12
Ukugerageza kwa kabiri k’umuntu ngo ahirike Imana n’ubwami bwa Yo mu Ijuru, byabereye i Babuloni. Rwose, byapfuye ubusa. Mu Itangiriro 11:1-9 herekana neza ko “Isi yose yari ifite ururimi rumwe n’amagambo amwe. Bagendaga barekeye iburasirazuba, babona ikibaya kiri mu gihugu cy’i Shinari, barahatura. Barabwirana bati Mureke tubumbe amatafari tuyotse cyane.” Kandi bagiraga amatafari mu cyimbo cy’amabuye, bakayafatanyisha ibumba mu cyimbo cy’ibyondo. Baravuga bati, “mureke twiyubakira umudugudu n’inzu y’amatafari ndende, izagere ku ijuru. Kugira ngo twibonere izina rimenyekana, twe gutatanira gukwira mu isi yose.Uwiteka amanurwa no kureba umudugudu n’inzu ndende, abana b’abantu bubatse.”
Uwiteka aravuga ati “Dore aba ni ubwoko bumwe n’ururimi rumwe ibyo ni byo babanje gukora none ntakizabananira gukora bagishatse. Reka tumanuke tubahindurire ururimi rwabo, rubemo nyinshi zinyuranye, be kumvana [nk’uko Abademokarate n’abarepubulikani batumvikana ubu, nuko rero nta kintu cy’agaciro na kimwe cyiri gushyirwa mu bikorwa]. Uwiteka abatataniriza gukwira mu isi yose, barorera kubaka wa mudugudu. Ni cyo cyatumye witwa Babeli, kuko ariho Uwiteka yahinduriye ururimi rw’abo mu isi bose, rukavamo nyinshi zinyuranye, kandi ari ho yabatatanirije gukwira mu isi yose.”
Ukugerageza kwa Gatatu ari nako kwa Nyuma kwa Satani ngo ihirike Imana n’Ubwami bwa Yo kuri kuba muri uyu mwanya wa none. Abantu bamwe bari kwishuka bavuga ko ibintu biri kugaragara biguruka mu kirere bitazwi (UFOs) ari ibiva ku yindi mibumbe, ariko ibi ntabwo ari byo. Ibi bintu bitazwi ntabwo biva ku yindi mibumbe; bituruka mu Ijuru. Impamvu mbizi, ni uko ubwo njye na Susie twarimo tujya i Las Vegas gushyingirwa, twari mu muhanda mugari uri hagati ya Los Angeles na Las Vegas hari mu ijoro hagati. Hari hijimye ubwo Susie, wari utwaye yamfataga akaboko kanjye k’ibumoso akambwira ngo, “Tony, reka dusenge IMANA muri aka kanya, maze tubaze IMANA niba ari ibintu bitazwi biva kuyindi migabane, reka tubibone.” Ni mpamo ko iyo biba ari abiva kuyindi mibumbe bitari kumva amasengesho yacu twasengaga IMANA, ntanubwo byari gusubiza amasengesho yacu ako kanya. Ako kanya, agatsiko kanini nka k’indege k’ibyo biremwa bitazwi byahise biza bigenda ku kirahure cyacu. Byaratwegereye cyane ku buryo natekereje ko byari bigiye kutugwaho. IMANA yahise isubiza isengesho ryacu ako kanya. Ubwo IMANA yasubizaga isengesho ryacu ako kanya, ukwizera kwanjye mu MANA no gusubiza amasengesho KWAYO byarakomejwe.
Ibi bintu bisa n’indege zimeze nk’uruziga bivugwa kenshi muri Bibiliya.13 Ni imbaraga zo mu kirere zizewe z’abamarayika b’IMANA bari kugenzura ububi bukabije bw’isi ya none, zibanziriza ko IMANA irimbura ikibi kiri hano ku isi ubwo KRISTO azaba agarutse. IMANA yohereza abamarayika muri iki gihe kigufi cy’amakuba (ubu turi mu gihe kigufi cy’amakuba). Abamarayika baha IMANA raporo, hanyuma IMANA ikohereza Abamarayika basenya, gusenya uduce tubi tumwe na tumwe tw’isi.14 Idusenyesha ibyorezo bikaze (Indwara), inzara, imyuzure, imitingito, imiyaga ikaze, n’ibindi byinshi.
Igice kini cy’abantu ku isi bibwira ko bazarusha IMANA ubwenge. Bibagiwe ibyahise, aho IMANA yaburijemo kugerageza kwa bo. Satani yabwiye Eva ko atazapfa, ahubwo ko “azaba nk’Imana.” Ariko yarabeshyaga. Ibi turabizi kuko Eva n’umugabo we bombi bapfuye. Kandi na none, Nimurodi n’abantu bo ku isi ntabwo bigeze babona umunara wabo wuzura, ntanubwo kandi bigeze bubaka umudugudu wabo mu Ijuru. Ntibyigeze bibaho na gato.
Na none, igice kinini cy’abantu ku isi bakoresheje amamiliyari y’amadolari, kandi baracyashaka gukoresha amatiliyali y’amadolari nanone, ngo bajyane umuntu ku wundi mubumbe, undi mubumbe batekereza ko ufite ibisa n’ibiri ku mubumbe w’isi. Ariko nta mubumbe ubifite.Isi yashyutswe itegerezanyije umutima uhagaze ubu busazi ngo bubeho. Bizeye inyigisho y’ibinyoma ishingiyeKuri Leta imwe na kiriziya y’Umwanzi, byose biyobowe na Satani, IMANA itubwira ko izashuka isi yose muri iyi minsi ya nyuma (Ibyah 12:9). IMANA yaravuze ngo Kiriziya y’isi yose ya Satani, iyobora isi imwe ishingiye kuri Leta imwe, izaba iri mu mugi w’imisozi irindwi (ni byo koko, iyi ni Roma, Vatikani, na Loni).15 niba utaziko Vatikani ari wo uwo mugi, icyo wakora ni uko wajya kuri sosiyete ishinzwe ingendo maze ukaka itike ijya mu mugi w’imisozi irindwi. Bazaguha itike ijya i Roma, mu Butaliyani. Na none iyi niyo Roma iyobora Loni mu buryo bwa Satani, ikaba ari isi ishingiye kuri Leta imwe. Na none yitwa “Itegeko rishya rigenga isi (the new world order) n “icyicaro cya Satani” (Ibyah 2:13).IJAMBO RY’IMANA, biciye mu bamarayika bafite ibyago birindwi n’abandi bamarayika, bazasenya isi vuba aha (n’abandi bantu babi bose).16
Ibyah 17:1-6, 8 haravuga ngo, “Nuko haza umwe muri ba bamarayika barindwi bari bafite za nzabya ndwi [izi nzabya zuzuye ibyago birindwi bya nyuma bitwawe na bimwe bitazwi bivuye ku wundi mugabane (UFOs), akaba mu byukuri ari ibintu bizwi biguruka (IFOs). Dushobora kumenya ibi bizwi biguruka (IFOs) tumenya Imana n’IJAMBO rya YO. IMANA ni IJAMBO (Yohana 1:1, Ibyah 19:13)], arambwira ati [uyu mu marayika arambwira, Yohana], ngwino nkwereke iteka maraya ukomeye azacirwaho [Kiriziya Gaturika y’i Roma, Vatikani], yicara ku mazi menshi cyane [ibihugu byose byo ku isi yose]: ni we abami bo mu isi bose [abakuru ba guverinoma bose, n’abacamanza b’i Vatikani, n’abashinjacyaha bose b’i Vatikanib]asambanaga na we i [cyaha icyo aricyo cyose, gutoteza, no gukatira ibihano abere (Abantu b’IMANA)],abari mu isi bagasinda inzoga aribwo busambanyi bwe. [Ibi bisobanura ibyo bita gutunganya neza za politiki (nk’ugushyingirwa kw’abahuje ibitsina, ubutinganyi), kurwanya Abayahudi, kurwanya Ubukristo, kugira inyota yo kumena amaraso, kwica, ubujura, n’ibindi byose bitandukanye n’IMANA ndetse n’IJAMBO rya YO.]
“Hanyuma anjyana [Yohana] mu butayu [Isi] ndi mu MWUKA: mbona umugore yicaye ku nyamaswa itukura [Umugore ni Vatikani, idini rimwe ry’isi, inyamaswa itukura ni LONI yo kinyabiziga cya Vatikani. Ufata umwanya we kugira ngo asenye imirimo n’abantu by’IMANA akoresheje amategekoye yitwa amategeko ya kanoni (Canon Law). Ni we (Vatikani)], yuzuye amazina yo gutuka Imana [urugero, iyo umuntu ugengwa na Dayimoni ababajwe n’IJAMBO ry’IMANA, Vatikani hamwe n’isi ya yo ishingiye kuri Leta imwe babigira icyaha kuvuga IMANA mu mashuri rusange, mu nkiko, amahuriro rusange ya politiki, inzibutso, n’ahandi hantu hose hahurirwa na bantu benshi hazwi ku isi. Kandi kubera ko inzego hafi ya zose za Kiriziya Gaturika y’i Roma zirimo abasambana bahuje ibitsina, bakoze itegeko rishya, ko kurwanya ubutinganyi ari icyaha gikomeye (icyaha cy’urwango). Kugira imyumvire nk’iyi, ugomba kuba warashyizweho ikimenyetso cy’inyamaswa mu gahanga kawe (Ibyah 14:9-11). Iki ni icyaha kibi cyane mu by’umwuka wera.], ifite imitwe irindwi n’amahembe cumi [ibi bitubwira ko isi iyobowe na Leta imwe igizwe n’amaguverinoma menshi yibumbiye hamwe nka Leta imwe. Bose batekereza kimwe, bose bakirana ubuhumyi ibya aribyo byose Satani avuze (Ibyah 17:12-15). Umwanzi abihinduramo gukunda igihugu iyo wakiriye neza ikintu cyose avuze, akabihinduramo kwanga igihugu iyo utakiriye neza ibyo avuze byose.]
“Uwo mugore yari yambaye umwenda w’umuhengeri (move) n’uwumuhemba (ibara ritukura) [aya ni amabara ya Kiriziya ya Gaturika y’i Roma ikoresha cyane]. Yari arimbishijwe n’izahabu n’amabuye y’igiciro cyinshi n’imaragarita [Amafaranga yose yakusanyijwe mu buryo butemewe n’ amategeko n’ikigo gishinzwe imisoro y’imbere mu gihugu ni aya Vatikani. Bafite amamiriyari y’amadolari yo bapfusha ubusa.], mu ntoki ze yari afite igikombe cy’izahabu cyuzuye ibiriza n’imyanda y’ubusambanyi bwe [Vatikani, ikaba kandi ikicaro cya Satani, ishyigikiye ibyaha byose bibera mu isi, no mu isi y’abapfu.] Mu ruhanga rwe hari izina ryanditswe ngo AMAYOBERA, BABULONI IKOMEYE, NYINA W’ABAMARAYA, KANDI NYINA W’IBIZIRA BYO MU ISI. [Interuro yanditse mu gahanga ke’ mu buryo bworoshye isobanuye ko imitekerereze ye yajandamye mu kibi cya Satani].
“Mbona ko uwo mugore asinze amaraso y’abera [Vatikani ya Satani irazwi cyane muguteza imeneka ry’amaraso ku isi, harimo gukuramo inda, Jenoside yakorewe abayahudi, iyicwa rubozo ry’Abesipanyoro, n’intambara zose zabayeho ku isi], n’amaraso y’abahowe YESU [Umumarayika w’IMANA ibi yabibwiye Yohana]: hanyuma mubonye [Vatikani],… maze abari mu isi, amazina yabo atanditswe mu gitabo cy’ubugingo, uhereye ku kuremwa kw’isi, bazatangara babonye iyo nyamaswa yahozeho ikaba itakiriho, kandi ikaba ari “inyamaswa yahozeho” yari Rome mbere y’uko isenyuka, none ubu Satani yarongeye yubaka Roma iyubakishije umwuka Wa Satani, wakuze cyane ugahinduka amakuba menshi.
Iyo mvuze ugutotezwa n’iteshamutwe itorero ryanjye ryahuye na ryo mu myaka mirongo itanu ishize, ntabwo mbamvuga kwinuba cyangwa gushaka kugirirwa impuhwe, ahubwo ni ukwereka buri wese ku buryo bugaragara ukuntu byoroshye kwihanganira ibibi by’idini ry’ikinyoma n’ubuyobe bubi, kiliziya Gaturika y’i Roma, kuko IMANA yampaye guhishurirwa. Iyo guhishurirwa kudahari abantu bararimbuka (Imigani 29:18). Turishima iyo dutotejwe tuzira Yesu. Byasaba kwandika ibitabo byinshi kugira ngo mbabwire gusa kumwe mu gutotezwa twakorewe. IMANA yambwiye ko nagombaga gukomera cyane mu mwuka inshuro zikubye miliyoni 100 kurusha yewe n’igiti cy’umwela cyaguye hasi hanze y’urusengero rwanjye nyuma ho iminota 15 ubwo nari maze kubwira iteraniro ibyo IMANA yari yambwiye.17 “Muzahirwa abantu ni babanga bakabaha akato, bakabatuka, bakanegura izina ryanyu, nk’aho ari ribi, bakabahora Umwana w’umuntu. Uwo munsi muzishime mwiterere hejuru, kuko ingororano zanyu ari nyinshi mu ijuru, kuko basekuruza babo ari ko bagenje abahanuzi” (Luka 6:22-23).
Mbibabwiriye imbere y’IMANA n’imbere y’abatuye isi bose ko ibyo abantu bita ibitazwi bivuye ku yindi mibumbe (UFOs) atari ibivuye ku yindi mibumbe koko, ahubwo ni Abamarayika bo mu Ijuru. Mbirahije ubugingo bwanjye. Abo bababwira ibindi ni abayoboke ba shitani bashutswe na yo, kimwe na Eva, n’abantu b’I Babuloni, kimwe na LONI, kandi bazabajyana mu kuzimu hamwe na bo. Ikiremwa muntu nta na rimwe kizigera gifata umwanya w’IMANA. Ikiremwa muntu byarakinaniye mu bihe byashize, kandi bizahora bikinanira.
YESU KRISTO ni IJAMBO ry’IMANA. Izere IJAMBO ry’IMANA (YESU KRISTO) urakira ubwawe (Acts 16:31). Kugira ngo wakire KRISTO, IJAMBO ry’IMANA, vuga iri sengesho:
Prayer
Mwami wanjye kandi Mana yanjye, girira imbabazi ubugingo bwanjye, jye munyabyaha.1 Nizera ko YESU KRISTO ari Umwana w’Imana nzima.2 Nemera ko Yapfiriye ku musaraba kandi akamena amaraso ye y’agaciro gakomeye kugira ngo ngirirwe imbabazi z’ibyaha byanjye byose.3 Nemera ko Imana yazuye YESU mu bapfuye ku bw’imbaraga z’UMWUKA WERA,4 kandi Akaba yicaye iburyo bw’Imana ubu muri aka kanya akaba arikumva ukwicuza kwanjye n’iri sengesho.5 Nkinguye umuryango w`umutima wanjye, kandi ndagutumiye mu mutima wanjye, MWAMI YESU.6 Oza ibyaha byanjye byose binuka mu maraso y’agaciro gakomeye wamenye ku musaraba i Kaluvariyo mu cyimbo cyanjye.7 Ntuzanyirukana, MWAMI YESU; Urambabarira ibyaha byanjye urokore ubugingo bwanjye. Ndabizi kuko IJAMBO RYAWE, Bibiliya irabivuga.8 IJAMBO RYAWE rivuga ko ntawe Uzasubiza inyuma, nanjye ndimo.9 Bityo, nziko wanyumvishe, kandi nzi ko Wansubije, kandi nzi ko narokowe.10 Kandi ndagushimiye, MWAMI YESU, ko warokoye ubugingo bwanjye, kubw’ibyo nzerekana amashimwe yanjye nkora nk’uko Utegeka kandi nzibukira kongera gukora ibyaha ukundi.11
Nyuma y’agakiza, YESU atubwira kubatizwa, tukibizwa wese mu mazi, mu izina rya Data, n’iry’Umwana, n’UMWUKA WERA.12 Tukigana ubushishozi Bibiliya yera, tukanakora ibyo ivuga.13
Umwami ashaka ko ubwira abandi iby’ugukizwa kwawe. Ushobora kuba ukwirakwiza inyigisho z’ijambo ry’Imana rya Pasitoro Tony Alamo. Tuzakoherereza inyigisho ku buntu. Duhamagare cyangwa utwandikire kuri aderesi emeyiri ku bindi bisobanuro. Sangiza ubu butumwa abandi.
KRISTO n’ IMANA DATA ubu baba muri wowe binyuze mu mwuka wera. Hari uburyo ushobora kwakira kamere yuzuye ntagatifu y IMANA muri wowe. Uko kamere ntagatifu y’IMANA irushaho kuba muri wowe, niko uzajya urushaho guhagarara ukarwanya ibishuko byanjyanye miliyoni nyinshi z’abakristo kure y’ agakiza. Sengerea umubatizo mu MWUKA WERA. Ku mabwiriza yuko bakira umubatizo mu MWUKA WERA no kwakira birushijeho kamere y` Imana, wasaba inyandiko zacu cyangwa ugahamagara. Kuko umuntu utejejwe atazabona IMANA (Abaheburayo 12:14).
Niba ushaka ko isi ikizwa, nk’uko YESU abitegeka, mwikwima Imana umugabane wa kimwe mu icumi cyangwa amaturo. IMANA iravuga ngo “Mbese umuntu yakwima Imana ibyayo? Ariko mwebwe mwarabinyimye. Nyamara murabaza muti Twakwimye iki? Mwanyimye imigabane ya kimwe mu icumi n’amaturo, muvumwa wa muvumo kuko ishyanga ryose [isi yose] uko mungana mwanyimye ibyanjye. Nimuzane imigabane ya kimwe mu icumi ishyitse mu bishyire mu bubiko, inzu YANJYE [ubugingo bwarokowe] ibemo ibyo kurya [ibiryo by’umwuka]. Ngaho nimubingeragereshe, niko Uwiteka Nyiringabo avuga, murebe ko ntazabagomerera imigomero yo mu ijuru, nkabasukaho umugisha mukabura aho muwukwiza. Nzahana indyanyi nyibahora, ntizarimbura imyaka yo ku butaka bwanyu, kandi n’umuzabibu wanyu ntuzaragarika imbuto mu murima igihe cyawo kitaragera. Niko Uwiteka Nyiringabo avuga. Kandi amahanga yose azabita abanyamahirwe, kuko muzaba igihugu kinezeza. Niko Uwiteka Nyiringabo avuga” (Malaki 3:8-12).
Kinyarwanda Alamo Literature
Ukeneye ibindi bisobanuro cyangwa inyigisho ku zindi ngingo waba wifuza tugane.
Tony Alamo, World Pastor
Tony Alamo Christian Ministries Worldwide
P. O. Box 2948
Hollywood, CA 90078
Amasengesho akorwa amasaha makumyabiri n’ane n’umurongo ufunguye umunsi wose kubifuza ibindi bisobanuro: (661) 252-5686
Fax (661) 252-4362
Itorero rya Tony Alamo ku isi yose ritanga ahantu ho kuba ufite ibikenewe byose mu buzima ku bantu bose bari muri Leta Zunze Ubumwe za Amerika bifuza mu by’ukuri gukorera Umwami n’umutima wa bo wose, ubugingo,intekerezo n’imbaraga byabo.
Amateraniro aba buri mugoroba saa 8 z’umugoroba. Ku cyumweru ni 3 z’umugoroba & 8 z’umugoroba, ku rusengero rwa Los Angeles.13136 Sierra Hwy., Santa Clarita, CA 91390, +1(661) 251-9424.
Ni Ubuntu mu kujya cyangwa kuva mu materaniro bitangirwa mu mfuruka za Hollywood Blvd. & Highland Ave.,Hollywood,CA, buri munsi saa 6:30 z’umugoroba, ku cyumweru saa 1:30 z’umugoroba &6:30 z’umugoroba.
Buri kuwa Kabiri saa 8 za nimugoroba mu mujyi wa New York no mu bindi bice mu masaha ya ni mugoroba tugira amateraniro, hamagara kuri +1(908) 937-5723 uhabwe ibisobanuro birambuye. NYUMA YA BURI TERANIRO DUSANGIRA IFUNGURO.
Mapemphero amachitika mu Mzinda wa New York Lachiwiri lili lonse nthawi ya 8 Koloko usiku ndi madera ena usiku okhaokha. Chonde imbani foni kuti mumve zambiri: +1 (908) 937-5723. ZAKUDYA ZIMAGAWIDWA PA MAPETO PA MAPEMPHERO ALI WONSE
Saba Igitabo cya Pasitoro Toni Alamo kitwa Mesiya, kikwereka CHRISTO.
Uhereye mu Isezerano rya Kera byahishuwe mu buhanuzi bugera kuri 333.
Ba umukozi mu murima isarurirwamo ubugingo, bikore ukwirakwiza inyigisho za Pasitori Tony Alamo.
Inyandiko zacu zose n’ubutumwa bw’amajwi bitangirwa Ubuntu, harimo no kubyohereza mu bwato. Niba hari uhirahiye ashaka kuzikwishyuza, duhamagare kuri +1(661) 252-5686 (ihamagarwa ku buntu).
IYI NYANDIKO IFITE UMUGAMBI W’UKURI W’AGAKIZA (IBYAK 4:12).
WIYIJUGUNYA, YIHE UNDI MUNTU.
Ku bari mu bindi bihugu, turabashishikariza gushyira iyi nyandiko mu rurimi rwanyu. Igihe mwongeye kuzisohora, ntimukibagirwe gushyiraho ibijyanye n’iby’ umutungo bwite mu by’ubwenge kandi mu kazandikisha:
© Copyright August 2014, 2016 All rights reserved World Pastor Tony Alamo ® Registered August 2014, 2016
KINYARWANDA—VOLUME 20100—THREE UNSUCCESSFUL ATTEMPTS TO OVERTHROW GOD
footnotes:
1. Zab. 9:17, Yes. 5:11-15, 33:10-14, 66:24, Mat. 3:12, 5:29, 7:13, 8:11-12, 10:28, 13:38-42, 47-50, 18:6-9, 22:8-13, 25:31, 41-46, Mar. 9:42-48, Luka. 3:17, 16:19-26, 2 Abates. 1:7-9, 2 Pet. 2:1-9, Yuda. 5-7, Ibyah. 14:9-11, 19:20, 20:15, 21:8, 27 return
2. Ibyah. 13:1-8, 14:8-11, 17:1-15, 18:1-8 return
3. Itang. 3:1-6, Yes. 14:9-17, Mat. 24:11-12, 24, 2 Abakor. 4:3-4, 11:13-15, 2 Abates. 2:3-12, 2 Tim. 3:13, Ibyah. 13:1-8, 11-18, 16:13-14, 17:1-2, 8, 18:2-3, 23 17:8, 19:19-21, 20:1-3, 7-10 return
4. Rom. 5:12-21, 1 Kor. 15:20-22 return
5. Mat. 20:28, 26:28, Yoh. 1:29, 3:14-17, 6:51, 10:11-18, 11:49-52, Ibyak. 5:30-31, 20:28, 26:23, Rom. 5:6-11, 1 Kor. 15:3-4, Gal. 1:3-4, 2:20, 4:4-5, Ef. 5:2, 1Tes. 1:10, 5:9-10, 1 Tim. 2:5-6, Tito. 2:13-14, Heb. 2:9-10 return
6. Yoh. 1:4-13, 12:46, Rom. 5:6-21, Gal. 4:4-5, Heb. 2:14-18 return
7. Mat. 16:21, 20:17-19, 26:31-57, 28:1-10, 16-20, Mar.10:32-34, Luka. 9:23, Yoh. 10:7-18, Ibyak. 1:1-11, Gal. 2:20, Fili. 2:5-11, Heb. 12:1-3, 1 Yoh. 3:16 return
8. Ezek. 36:27, Yoh. 14:15-20, 23, 26, 15:3-7, 17:21-23, 26, Rom. 8:10-11, 12:1-2, 1 Kor. 3:9, 16-17, 2 Kor. 6:16-18, Gal. 2:20, Ef. 2:10-22, 3:16-21, Fili. 2:13, Kolo. 1:27-29, 2 Tim. 1:14, 1 Yoh 3:24, 4:4, Ibyah. 3:19-21 return
9. Mat. 16:24-26, Mar. 10:17-30, Luka. 9:59-62, 14:26-27, 33, Yoh. 12:24-26, Rom. 8:1-14, 35-37, 12:1-2, 1 Kor. 9:26-27, 2 Kor. 5:9-21, 6:1-10, Gal. 5:16-17, 24, Fili. 3:7-9, Kolo. 3:5-17, 2 Tim. 2:4, Tito 2:12, Heb. 11:8-26, 1 Pet. 4:1-2, Ibyah. 12:10-11 return
10. Mat. 10:22, 24:13, Ibyak. 14:22, Rom. 11:22, Kolo. 1:22-23, 1 Tim. 4:16, 2 Tim. 2:1-3, 3:13-17, 4:5, Yak. 2:17-26, 5:10-11, 1 Yoh. 2:24-25 return
11. Yes. 14: 9-20, Ezek. 28:11-19, Yoh. 12:31, 2 Tes. 2:3-10, Heb. 2:14, 1 Yoh.2:13-14, 3:8, 4:4, Ibyah. 1:18, 12:3-4, 9-12, 20:1-3, 7-10 return
12. 2 Kor. 6:14-18, Ibyah. 18:1-5 return
13. Zab. 68:17, Ezek. 1:1-24, 3:12-13, igice. 10, 11:14-25, Dan. 7:7-9 return
14. Itang. 19:1-25, 2 Sam. 24:1-17, 2 Abami. 19:35, 2 Ngoma. 32:19-22, Zab. 78:49, Mat. 13:41-42, Ibyak. 12:23, 2 Tes. 1:7-9, Ibyah. igice. 8, 9:1-5, 13-15, 14:8-11, 15-20, 15:1, Umutwe. 16, 18:1-2, 21, 19:17-21, 20:1-3, 21:9 return
15. Dan. 2:40, 7:19-25, Ibyah. 13:1-8, 14:8, ibice. 17, 18 return
16. Ibyah. 8:7-12, 9:1-11, 15, 14:14-20, 16:2-4, 8-12, 17-21 return
17. Soma igitabo cyitwa “The Tree,” icapiro rya. 6500, n’ikindi kitwa “The Most Powerful Position in the Whole Universe,” icapiro rya 19700 return
Prayer footnotes:
1. Zab 51:5, Rom 3:10-12, 23 return
2. Mat 26:63-64, 27:54, Luka 1:30-33, Yoh 9:35-37, Rom 1:3-4 return
3. Ibyak 4:12, 20:28, Rom 3:25, 1 Yoh 1:7, Ibyah 5:9 return
4. Zab 16:9-10, Mat 28:5-7, Mar 16:9, 12, 14, Yoh 2:19, 21, 10:17-18, 11:25, Ibyak 2:24, 3:15, Rom 8:11, 1 Kor 15:3-7 return
5. Luka 22:69, Mach. 2:25-36, Aheb. 10:12-13 return
6. 1 Kor 3:16, Ibyah 3:20 return
7. Fes 2:13-22, Heb 9:22, 13:12, 20-21, 1 Yoh 1:7, Ibyah 1:5, 7:14 return
8. Mat 26:28, Ibyak 2:21, 4:12, Fes 1:7, Kolo 1:14 return
9. Mat 21:22, Yoh 6:35, 37-40, Rom 10:13 return
10. Heb 11:6 return
11. Yoh 5:14, 8:11, Rom 6:4, 1 Kor 15:10, Ibyah 7:14, 22:14 return
12. Mat 28:18-20, Yoh 3:5, Ibyak 2:38, 19:3-5 return
13. Guteg 4:29, 13:4, 26:16, Yos 1:8, 22:5, 2 Tim 2:15, 3:14-17, Yak 1:22-25, Ibyah 3:18 return


text:
Kuri uyu wa 04/10/2018
mu murenge wa Matyazo
habereye isuzuma ry'imikorere y' Umugoroba w'Ababyeyi w'Abaturage batuye umudugudu wa Gahanda, Akagari ka Gitega. Habayeho
1)Kwibukiranya inshingano n'imikorere by'umugoroba w'ababyeyi no kubashimira uruhare bagira muri gahunda za Leta zitandukanye no gukomeza guharanira imibereho myiza y'umuryango.
2)Ubukangurambaga ku Kurwanya no Gukumira Ibiyobyabwenge n'amakimbirane mu miryango
3)Kurwanya no Gukumira Inda ziterwa abakobwa b'abangavu
Abitabiriye bagera kuri 150-200 bamaze guhabwa inama n'impanuro basabwe gukomeza gushyigikira umugoroba w'ababyeyi kuko bahigira byinshi bibafasha mu buzima bwa buri munsi kandi n'ibibazo bigahabwa ibisubizo
Umuyobozi w'Akarere Bwana Ndayambaje Godefroid yashimangiye ko Umugoroba w'ababyeyi atari inama zisanzwe ahubwo ari urubuga rukomeye rureberwamo impande zose z'ubuzima bw'abatuye umudugudu: isuku, imyigire y'abana, imibanire y'ingo, ubwisungane mu kwivuza, kwirinda indwara, umtekano, kurwanya ibiyobyambwenge, kwirinda inda zitateganijwe, ibimina, ....